title: Vanhakylä (Isojoki)

text: Vuonna 1910 kylään perustettiin maamiesseura. Sen toiminta muodostui alkuvuosikymmenten aikaan pääasiassa neuvonnallisista toimista, sillä viljelytoimintaa yritettiin edistää. Seuran naisosasto oli keskittynyt puutarhaa ja kotitaloutta koskevaan neuvontaan. Vuonna 1995 maamiesseura, maa- ja kotitalousnaiset sekä Vanhankylän kylätoimikunta yhdistyivät ja seuraavana vuonna sai alkunsa Vanhankylän kyläseura. Vanhassakylässä toimii nuorisoseura, joka järjestää esimerkiksi joulujuhlia, näytelmiä ja joulumyyjäisiä. Nuorisoseurantalo puolestaan lukeutuu kylän suosituimpiin kokoontumispaikkoihin. Siellä järjestetään esimerkiksi häitä ja syntymäpäiviä. Nuorisoseurantalo on alun perin torvisoittokunnan vuonna 1913 rakentama. Vuonna 1926 nuorisoseura osti rakennuksen. Rakennusta on laajennettu ja siihen on tehty 1950-luvun aikana peruskorjaus. Vuosina 1983–1984 rakennuksessa tehtiin sisäremonttia. Vuosina 1993–1994 puolestaan remontoitiin rakennusta ulkoapäin ja lisäksi tehtiin laajennus kylmätiloille. Vuonna 1947 kylä sai oman metsästysseuran. Nykyisin seurassa on 40 jäsentä.


title: Franz Böhme

text: Franz Böhme (15. huhtikuuta 1885 Zeltweg, Steiermark, Itävalta – 29. toukokuuta 1947 Nürnberg) oli kenraalimajuri Itävallan armeijassa ja vuoristojoukkojen kenraali Saksan armeijassa toisessa maailmansodassa. Hän oli vastuussa useista sotarikoksista toimiessaan komentajana Saksan miehittämässä Serbiassa 1941. Böhme johti vuoristoarmeijakuntaa Suomen Lapissa ja sodan lopulla hän johti saksalaisia joukkoja Norjassa.


title: Franz Böhme

text: Böhme värväytyi 1. lokakuuta 1900 kadetiksi jalkaväen kadettikouluun Grazissa. Elokuussa 1904 hänet ylennettiin vänrikiksi ja sijoitettiin joukkueenjohtajaksi Galitsiassa olevaan 95. keisarilliseen jalkaväkirykmenttiin.


title: Franz Böhme

text: Ensimmäisen maailmansodan aikana Böhme oli Itävalta-Unkarin armeijan upseerina. Sodan päätyttyä tappioon Böhme jäi palvelukseen ollen esikuntaupseerina ja komentajana eri yksiköissä. Vuonna 1935 hänet ylennettiin Itävallan armeijan kenraalimajuriksi.


title: Franz Böhme

text: Böhme jäi palvelukseen myös Saksan armeijaan sen jälkeen kun Itävalta oli liitetty Saksaan. Hän yleni kenraaliluutnantiksi kesällä 1939 hiukan ennen toisen maailmansodan alkua.


title: Franz Böhme

text: Böhme otti osaa Puolan offensiiviin 32. jalkaväkidivisioonan komentajana. Hänestä tuli XVIII vuoristoarmeijakunnan komentaja 15. kesäkuuta 1940, kun sen edellinen komentaja Hermann Ritter von Speck kuoli taistelussa Yonnen lähellä Ranskassa.


title: Franz Böhme

text: Armeijakunta oli mukana myös operaatio Maritassa, kun Saksa valtasi Kreikan keväällä 1941. Böhmen armeijakunta jäi Balkanille miehitystehtäviin ja suoritti partisaanien vastaisia toimia Kreikan lisäksi myös Serbiassa. Partisaanien suorittamat iskut hän kosti siviileille teloituttamalla jopa sata serbialaista yhtä tapettua saksalaista kohden ja 50 serbialaista yhtä haavoittunutta saksalaista kohden. Esimerkkitapauksiksi Böhme määräsi sotilaansa teloittamaan Kraljevon ja Kragujevacin kaupunkien miesväestön. Jälkimmäisessä teloitettiin myös poikalapsia, jotta uskottava summa saataisiin aikaiseksi. 21. lokakuuta 1941 yli 2 000 kragujevacilaista marssitettiin pelloille kaupungin läheisyyteen ja ammuttiin. Serbien oma suojeluskunta auttoi saksalaisia tehtävässä. Kaksi ja puoli kuukautta kestäneen hallintonsa aikana Böhme tukahdutti heränneen kapinan ja teloitutti useita tuhansia serbialaisia. Hänen johdollaan käynnistyi myös erityisesti juutalaisiin ja mustalaisiin kohdistetut vainot Balkanin alueella.


title: Franz Böhme

text: Tammikuussa 1942 Böhme siirtyi armeijakuntineen takaisin Saksaan, josta se siirrettiin touko-kesäkuussa Suomen Lappiin. Armeijakunta siirtyi Kiestinkiin, jossa se pysyi koko Suomessa olonsa ajan. Böhme luovutti tammikuussa 1943 armeijakunnan komentajan tehtävät Karl Eglseerille. Tammikuussa 1944 Böhme siirtyi Salzburgiin ja toimi Saksan XVIII sotilaspiirin komentajana. Kesäkuussa hänet siirrettiin Balkanille 2. panssariarmeijan komentajaksi Lothar Rendulicin tilalle. Heinäkuussa Böhme loukkaantui, kun häntä kuljettanut Fieseler Storch -lentokone syöksyi maahan. Hänet siirrettiin Wehrmachtin komentajareserviin, josta hän palasi komentamaan joukkoja Norjaan tammikuussa 1945.


title: Franz Böhme

text: Böhme antautui briteille lokakuussa 1945 ja hän jäi sotavankeuteen. Nürnbergin sotarikosoikeudenkäynneissä häntä syytettiin Serbiassa tehdyistä sotarikoksista, mutta hän surmasi itsensä hyppäämällä Nürnbergin vankilan neljännen kerroksen ikkunasta ennen kuin hänet ehdittiin tuomita.


title: Samuell Benta

text: Samuell Alexander Benta (s. 29. elokuuta 1986 Lontoo) on englantilainen näyttelijä, joka tunnetaan roolistaan Will Astonina televisiosarjassa "".


title: Samuell Benta

text: Benta syntyi Lontoossa Leroy ja Jasmin Bentalle. Hänen isänsä on kotoisin Antiguasta ja äiti Jamaikalta. Perheeseen kuuluu hänen lisäksi kolme poikaa vanhempi veli Leroy ja nuoremmat veljet Eric ja Leyton. Perhe muutti Lontoosta Nottingham kahdeksi vuodeksi ja palasivat takaisin Lontooseen. Benta opiskeli Surrey Square, Arkwright ja Vicars Green Primary kouluissa, joissa hän oli mukana koulun kuorossa. High school vuodet Benta vietti Coplandin yhteisön koulussa Wembleyssa. Valmistumisensa jälkeen hän opiskeli kaksi vuotta West Thames Collegessa Hounslow:ssa musiikin teknologiaa. Benta kävi samaan aikaan opiskelemassa draamaa.


title: Samuell Benta

text: Benta on harrastanut aktiivisesti nyrkkeilyä, kamppailulajeja, tennistä ja uintia.


title: Samuell Benta

text: Hänen serkkunsa Sheldon Turnipseed näytteli pääosassa 1990-luvulla televisiosarjassa Ghostwriter.


title: Samuell Benta

text: Näyttelemisen Benta aloitti vuonna 1994 elokuvan Cookie Jar Familyn myötä. Sittemmin hän jatkoi näyttelemistä 1990-luvulla teatterin parissa. Myöhemmin television pariin Benta tuli takaisin vuonna 1999 elokuvassa Young Rascals. Vuonna 2006 hän teki vierasesiintymisen "The Bill" -sarjassa, jonka jälkeen Benta sai roolin Hiljainen todistaja -sarjan kaksiosaisessa jaksossa "Terminus". Hän esiintyi vielä muutamassa lyhytelokuvassa ja teatterinäytelmissä, kunnes päätyi uransa ensimmäiseen merkittävimpään rooliin Will Astonina televisiosarjassa Power Rangers: Operation Overdrive. Benta näytteli sarjassa Mustaa Rangeria. Sarjan aikana hän vieraili Hotel Babylonissa.


title: Milan Rastislav Štefánik

text: Milan Rastislav Štefánik (21. heinäkuuta 1880 Košariská, Itävalta-Unkari – 4. toukokuuta 1919 Ivanka pri Dunaji, Tšekkoslovakia) oli (tšekko)slovakialainen poliitikko, diplomaatti ja tähtitieteilijä. Ensimmäisen maailmansodan aikana Štefánik oli Ranskan armeijan kenraali ja tšekkoslovakian sotaministeri. Hän kuoli lento-onnettomuudessa lähellä Bratislavaa, kun hänen lentokoneensa, Caproni 450 syöksyi maahan. Štefánikin lisäksi onnettomuudessa kuoli kaksi italialaista.


title: Milan Rastislav Štefánik

text: Štefánik sai kunnialegioona-arvonimen Ranskan armeijalta.


title: Doverin valkoiset kalliot

text: Doverin valkoiset kalliot () ovat Ison-Britannian rantaviivalla Doverinsalmen kohdalla, Doverin kaupungin itä- ja länsipuolella sijaitsevia liitukivikallioita. Korkeimmillaan noin 106 metrin korkeuteen yltävät kalliot näkyvät kirkkaina päivinä selvästi Ranskaan asti.


title: Doverin valkoiset kalliot

text: Kalliot koostuvat liitukivestä ja sen seassa viiruina ilmenevästä piikivestä. Eroosio kuluttaa kallioseinämää noin senttimetrin vuodessa.


title: Doverin valkoiset kalliot

text: Doverin valkoiset kalliot ovat symbolisesti tärkeitä, koska ne ovat Englannin kanaalin kapeimmassa kohdassa ja siten kaikkein lähimpänä Manner-Eurooppaa. Ennen ilmailun yleistymistä liikenne Isoon-Britanniaan kulki suurelti Doverinsalmen kautta, minkä takia Doverin valkoisista kallioista tuli tunnettu maamerkki.


title: Doverin valkoiset kalliot

text: Sijaintinsa takia Doverin kalliot ovat olleet tärkeitä myös sotilaallisesti. Keskiajalla niihin kaivettiin pitkiä tunneleita, joita käytettiin myöhemmin Napoleonin sodissa. Toisessa maailmansodassa tunnelit yhdistettiin Doverin linnan alueen tunneliverkoston laajennustöissä.


title: Syndikointi (lähetystoiminta)

text: Syndikointi tarkoittaa radio- ja televisiotoiminnassa ohjelman esitysoikeuksien myymistä useammalle kuin yhdelle asiakkaalle, esimerkiksi radio- tai televisioasemalle tai kaapelikanavalle. Syndikointi on tavallista maissa, joissa radio- ja televisioasemat ovat itsenäisiä, eivätkä verkkojen omistuksessa, erityisesti Yhdysvalloissa. Ohjelmia voidaan syndikoida myös kansainvälisesti. Ensimmäisenä syndikoituna radiosarjana pidetään Amos ’n’ Andya, joka pääsi levitykseen vuonna 1928.


title: Syndikointi

text: Syndikointi voi tarkoittaa


title: Thomas Dunderdale

text: Thomas "Tommy" Dunderdale (6. toukokuuta 1887 Benalla, Australia – 15. joulukuuta 1960 Winnipeg, Kanada) oli australialainen jääkiekkoilija, pelipaikaltaan keskushyökkääjä.


title: Thomas Dunderdale

text: Dunderdale syntyi Australiassa, mutta hän muutti Kanadaan vuonna 1904 ollessaan 17-vuotias. Hän pelasi Winnipegissä kolme kautta, vuodesta 1906 vuoteen 1910. Vuonna 1910 hän liittyi Montreal Shamrocksin joukkueeseen ennen kuin siirtyi Quebec Bulldogsiin seuraavalle kaudelle. Kaudella 1911–1912 hän liittyi Victoria Aristocratseihin, pelaten siinä yhdeksän kautta.


title: Thomas Dunderdale

text: Dunderdale valittiin kuusi kertaa PCHA:n ensimmäiseen tähdistökentälliseen. Hän oli myös kahtena vuotena PCHA:n paras maalintekijä.


title: Thomas Dunderdale

text: Dunderdale lopetti uransa vuonna 1924. Hän kuoli vuonna 1960 ja viisitoista vuotta myöhemmin, vuonna 1974 hänet valittiin Hockey Hall of Fameen. Hän oli ensimmäinen Hall of Fameen valittu australialainen pelaaja.


title: Thomas Dunderdale

text: Dunderdale syntyi Benallassa, Victoriassa, Australiassa toukokuun kuudentena päivänä 1887. Hänen vanhempansa Elizabeth ja Thomas Dunderdale olivat alun perin Englannista, mutta vuonna 1904 Dunderdalet asettuivat asumaan Ottawaan, Ontarioon, Kanadaan. Thomas pelasi organisoitua jääkiekkoa 17 vuoden ikäisenä hänen Waller Street koulujoukkueensa kanssa. Vuonna 1905 hän muutti Winnipegiin, Manitobaan ja pelasi kauden 1905–1906 amatöörijoukkue Winnipeg Ramblersin riveissä.


title: Thomas Dunderdale

text: Dunderdale tuli ammattilaispelaajaksi kaudella 1906–1907 Winnipeg Strathconasin joukkueen riveissä. Hän pelasi kolme kautta franchiselle, joka tunnettiin myös Winnipeg Maple Leafsina ja Winnipeg Shamrocksina, tehden tavallisesti yli kaksi pistettä ottelua kohden, niiden ollessa pääosin maaleja. Kaudella 1909–1910 Dunderdale muutti itään, ja pelasi Montreal Shamrocksin joukkueessa ensimmäisen kerran Kanadan jääkiekkoyhdistyksessä (CHA) ja myöhemmin kansallisessa jääkiekkoyhdistyksessä (NHA). Tuolla kaudella hän esiintyi 15 ottelussa ja teki 21 maalia. Hän pelasi kauden 1910–1911 Quebec Bulldogsien riveissä NHA:ssa, tullen toiseksi joukkueen maalipörssissä 13 maalilla, vaikka hän pelasikin vain yhdeksän joukkueen 16 ottelusta, ja sai 25 jäähyminuuttia. Dunderdale palasi länteen kaudelle 1911–1912 ja liittyi Victoria Aristocrateishin uudelleenmuodostuneeseen Pacific Coast Hockey Associationiin (PCHA). Hän käyttäisi koko loppu-uransa pelaten lännessä, pelattuaan ainoastaan kaksi kautta idässä Manitoban ja Ontarion rajalla. Tehtyään 24 maalia 16 ottelussa, Dunderdale saavutti hänen ensimmäisensä kuudesta All-Star valinnastaan PCHL:ssä.


title: Thomas Dunderdale

text: Dunderdale lopetti uransa kauden 1923–1924 jälkeen. Hän lopetti PCHL:n johtavana maalintekijänä, tehtyään kokonaisuudessaan 194 maalia. Hän esiintyi kuusi kertaa PCHL:n All-Star joukkueessa, johtaen liigaa maaleissa kolme kautta, ja pisteissä kaksi. Hänet tunnettiin erinomaisena mailankäsittelijänä ja nopeana luistelijana. Lopetettuaan pelaamisen, hän valmensi ja toimi managerina Edmontonin, Los Angelesin ja Winnipegin joukkueissa. Hän kuoli 15. joulukuuta 1960, ja tuli vuonna 1974 ensimmäiseksi australialaissyntyiseksi pelaajaksi, joka on valittu Hockey Hall of Fameen.


title: SMS Schleswig-Holstein

text: SMS Schleswig-Holstein oli Saksan keisarikunnan laivaston Deutschland-luokan taistelulaiva, joka ampui todennäköisesti toisen maailmansodan ensimmäiset laukaukset.


title: SMS Schleswig-Holstein

text: Alus tilattiin Germaniawerftiltä Kielistä ja sen köli laskettiin 18. elokuuta 1904. Alus laskettiin vesille 17. joulukuuta 1906 ja se valmistui lopulta 6. heinäkuuta 1908.


title: SMS Schleswig-Holstein

text: Ensimmäisessä maailmansodassa se oli mukana Skagerrakin taistelussa kesällä 1916, jossa se kärsi vaurioita brittilaivaston tykkitulesta. Sodan lopunaikana "Schleswig-Holstein" toimi huoltoaluksena ja lopulta majoitusaluksena Kielissä. Alus oli yksi kuudesta vanhentuneesta taistelulaivasta, jotka Versailles’n rauhansopimus salli jättää Saksan laivastolle rannikkopuolustuskäyttöön. Se toimi rannikkopuolustuslaivueen lippulaivana vuoteen 1935 saakka.


title: SMS Schleswig-Holstein

text: Sisaraluksensa "SMS Schlesienin" lailla alus oli vanhentunut toisen maailmansodan alkaessa, sillä aikalaistensa lailla sen vedenalainen panssarointi oli heikkoa eikä laiva kestäisi torpedo-osumia. Molemmat alukset olivat palvelleet koululaivoina, mutta sodan sytyttyä kummatkin toimivat rajoitetussa palveluksessa ja osallistuivat muutamiin sotatoimiin.


title: SMS Schleswig-Holstein

text: Elokuun lopulla 1939 kommodori Gustav Kleikampin komentama "Schleswig-Holstein" purjehti Danzigiin rauhanomaisen laivastovierailun varjolla. Se ankkuroi kanavaan vastapäätä satamassa sijainnutta puolalaista linnaketta Westerplatten niemimaalla. Alus alkoi 1. syyskuuta 1939 klo 4.45 tulittaa puolalaista varuskuntaa ampuen todennäköisesti maailmansodan ensimmäiset laukaukset aloittaen samalla Westerplatten taistelun. Aluksen ampuma laidallinen ei varsinaisesti ollut ensimmäinen väkivaltainen sotatoimi, sillä Saksan ilmavoimat oli pudottanut ensimmäiset pommit Wieluniin viittä minuuttia aiemmin, mutta ensimmäiseksi laukaukseksi se voidaan laskea. Laivasto, ilmavoimat ja tykistö jatkoivat Westerplatten varuskunnan pommittamista viikon ajan, kunnes se vihdoin viikon kuluttua antautui.


title: SMS Schleswig-Holstein

text: Westerplatten taistelun jälkeen "Schleswig-Holstein" pommitti Danzigin satamasta toisen puolalaisen satamakaupungin Gdynian linnoituksia aina syyskuun 13. päivään asti, jonka jälkeen se siirtyi tulittamaan Kepa Oksywskaa. Helin niemimaan linnoituksia se tulitti yhdessä taistelulaiva "Schlesienin" kanssa 18. syyskuuta 1939 alkaen. Helin niemimaan taistelun aikana alukseen osui puolalaisen rannikkopatterin ampumia 152 mm:n kranaatteja vaurioittaen aluksen tykkitornia ja hiljentäen sen suurimmat tykit.


title: SMS Schleswig-Holstein

text: Alus osallistui 1940 Tanskan valtaamiseen, mutta ajoi karille Iso-Beltissä jo operaatio Weserübungin alussa. Sen jälkeen "Schleswig-Holstein" toimi koululaivana. Syyskuun alkuun 1944 mennessä siitä oli tehty ilmatorjunta-alus, mutta saman kuukauden 18. päivänä brittilentokoneet pommittivat sitä osuen kolmesti. Alus syttyi palamaan ja upposi Gdyniassa 12 metrin syvyyteen. Neuvostoliiton laivasto nosti aluksen ja hinasi sen Tallinnaan 26. syyskuuta 1946. Alus oli kuitenkin vahingoittunut liian pahasti, jotta sitä olisi kannattanut korjata. Se upotettiin lähelle Osmussaarta 25. heinäkuuta 1947. Punalaivasto antoi sille uuden nimen "Borodino" ja käytti sitä maalialuksena ammuntaharjoituksissa vuoteen 1955 saakka. Laivan hylkyä suojelee Viron kansallisperintölautakunta. Laivan kello on esillä Dresdenissä Bundeswehrin sotahistoriallisessa museossa.


title: Lusikkaniemi

text: Lusikkaniemi on Hämeenlinnassa Sairion kaupunginosassa, Aulangon luonnonsuojelualueella Aulangonjärvessä sijaitseva niemi. Lusikkaniemessä sijaitsee yleinen uimalaituri, jonne pääsee valaistulta kuntopolulta lähtevää polkua pitkin.


title: Restorationismi

text: Restorationismi (engl. "restorationism") on kristinuskon opintulkinta, jonka mukaan alkukristillisyys on vääristynyt historian aikana ja alkuperäinen opetus pitäisi palauttaa, ja tämä tapahtuisi nimenomaan restorationistisen liikkeen kautta. Tätä opetusta edustavat muun muassa Jehovan todistajat, Seitsemännen päivän Adventistit ja Myöhempien aikojen pyhien liike.


title: Viherjora

text: Viherjora ("Aegithina viridissima") on Kaakkois-Aasiassa elävä jorien heimoon ja sukuun kuuluva varpuslintu.


title: Viherjora

text: Kooltaan viherjora on noin 13 cm. Lajin pää ja selkä ovat väriltään oliivinvihreät. Viherjoralla vihreä väri ulottuu myös kurkkuun, mikä erottaa lajin muista jorista . Oliivinvihreissä siivissä on musta raita, jota reunustavat koiraalla valkeat ja naaraalla keltaiset raidat. Viherjoran vatsa on keltainen. Silmien ympärillä on keltainen rengas.


title: Viherjora

text: Viherjoraa tavataan Myanmarissa, Thaimaassa, Singaporessa, Malesiassa, Indonesiassa ja Bruneissa. Laji elää mangrovemetsissä ja primäärisissä sekä korkeissa sekundäärisissä metsissä. Yleensä lajia ei tavata korkeammalta kuin 825 metriä merenpinnan yläpuolelta.


title: Viherjora

text: Laji luokitellaan silmälläpidettäväksi, koska metsiä hakataan nopeasti. Primääristen metsien arvellaan katoavan Indonesiasta vuoteen 2010 mennessä. Erityisesti laittomat hakkuut ovat uhka lajille. Elinympäristön tuohoutumista ovat aiheuttaneet myös 1990-luvun lopun metsäpalot. Koska laji on sopeutunut elämään myös talousmetsissä ja metsien tila Thaimaassa on parempi, ei tilannetta kuitenkaan pidetä lajin kannalta erityisen hälyttävänä.


title: Viherjora

text: Viherjorat elävät pääasiassa metsän latvuskerroksissa. Ravinto on hyvin samankaltainen kuin läheistä sukua olevalla joralla eli hyönteiset ja hämähäkit.


title: Rudolf Söderberg

text: Rudolf Söderberg (1881 Lidköping – 24. heinäkuuta 1958) oli ruotsalainen lintutieteilijä.


title: Rudolf Söderberg

text: Söderberg opiskeli eläin- ja kasvitiedettä sekä maantiedettä Tukholman yliopistossa vuosina 1909–1916. Vuonna 1920 Söderberg suoritti lisensiaatin tutkinnon Lundin yliopistossa. Hän toimi opettajana Stenstorpin knasankorkeakoulussa vuosina 1913–1923, Skarassa 1923–1930 ja Tukholman Vasan reaalikoulussa 1930 alkaen. Kunniatohtorin arvo hänelle myönnettiin 1955.


title: Rudolf Söderberg

text: Söderberg osallistui tohtori E. Mjöbergin johtamalle tutkimusmatkalle Australiaan 1910–1912 ja kirjoitti matkastaan raportin "Studies of the birds in North West Australia", jonka hän julkaisi 1918.


title: Rudolf Söderberg

text: Söderbergin elämäntyö oli Hornborgajärven luonnon tutkiminen. Hän retkeili siellä nuoruudesta alkaen ja kirjoitti useita tutkielmia järven kasvillisuudesta ja eläimistöstä. Hän tutki myös Tåkernia ja kirjoitti useita artikkeleita. Söderberg oli Ruotsin luonnonsuojelyhdistyksen ja Ruotsin lintutieteellisen yhdistyksen kunniapuheenjohtaja.


title: Rudolf Söderberg

text: Söderberg kirjoitti useita kirjoja. Hän oli myös taidemaalari ja kuvitti omia kirjojaan.


title: Bailando (Paradision kappale)

text: Bailando oli belgialaisen Paradisio -yhtyeen kappale ja ensimmäinen singlejulkaisu vuodelta 1996. Se nousi singlelistan ykköseksi Italiassa, Norjassa, Suomessa ja Tanskassa. Ranskassa se myi yli puoli miljoonaa kappaletta, ja Ruotsissa se ylsi singlelistan neljänneksi myyden sikäläisittäin triplaplatinaa.


title: Tony Mowbray

text: Tony Mowbray (s. 22. marraskuuta 1963) on englantilainen jalkapallovalmentaja ja entinen puolustaja. Helmikuusta 2017 lähtien hän on toiminut Blackburn Roversin päävalmentajana.


title: Tony Mowbray

text: Mowbray aloitti ammattilaisuransa Middlesbrough FC:ssä 1982. Hän nousi nopeasti Boron avauskokoonpanoon ja kapteeniksi 22-vuotiaana. "Mogga" oli Boro-fanien suosikkipelaajia ja hänestä tuli yksi seuran ikoneista Boron taistellessa tiensä pääsarjatasolle kolmosdivisioonasta saakka. Mowbray edusti Boroa yhdeksän kautta, kunnes hän vuonna 1991 siirtyi skottiseura Celticiin.


title: Tony Mowbray

text: Mowbraylle Celticin vuodet eivät olleet helppoja, sillä hänen puolisonsa Bernadette menehtyi rintasyöpään. Henkilökohtaisista vaikeuksista huolimatta Mowbray oli myös Celticissä joukkuehengen luoja, vaikka Liam Bradyn ja Lou Macarin luotsaama seura olikin vaikeuksissa. Mowbrayn ainoaksi suureksi voitoksi Celticissä jäi Tommy Burnsin debyyttikauden Skotlannin Cupin voitto 1994/95.


title: Tony Mowbray

text: Mowbray palasi Englantiin 1995 ja liittyi Ipswich Townin joukkueeseen. Hän edusti seuraa uransa viimeiset viisi kautta ja päätti uransa komeasti maaliin Englannin Valioliigan nousukarsinnoissa Barnsleya vastaan.Mowbray aloitti valmennusuransa Ipswich Townin apulaisvalmentajana peliuransa päätyttyä. George Burleyn saatua potkut lokakuussa 2002 Mowbray toimi neljän ottelun ajan Ipswichin väliaikaisena päävalmentajana.


title: Tony Mowbray

text: Toukokuussa 2004 hän otti vastaan ensimmäisen päävalmentajanpestinsä siirtyen skottiseura Hibernianin peräsimeen. Hibsissä Mowbray keräsi itselleen mainetta luotsaamalla seuran Skotlannin Valioliigassa debyyttikaudellaan kolmanneksi ja kauden 2005/06 päätteeksi neljänneksi. Suoritus oli historiallinen Hibsille, sillä siihen oli edellisen kerran ylletty Eddie Turnbullin valmennusaikana 1970-luvulla.


title: Tony Mowbray

text: Mowbray johdatti Hibsin myös eurokentille, mutta menestys jäi siellä vaatimattomaksi. Kesällä 2006 Ipswich Town yritti houkutella Mowbraya seurana, mutta hän kieltäytyi. Syyskuussa 2006 hän allekirjoitti vuoden jatkosopimuksen Hibsin kanssa. Hän ei kuitenkaan pysynyt seurassa sopimuksensa loppuun asti, vaan siirtyi jo lokakuussa 2006 West Bromwich Albionin peräsimeen.


title: Tony Mowbray

text: Mowbrayn johdolla West Bromwich nousi taistelemaan paluusta Englannin Valioliigaan heti kaudella 2006/07. Seura oli mestaruussarjassa neljäs, mutta kärsi nousukarsinnoissa ratkaisevan tappion Derby Countylle 1–0. Tappiollisten nousukarsintojen jälkeen Mowbray hankki seuraan runsaasti uusia vahvistuksia ja se tuotti tulosta. Kaudella 2007/08 Mowbrayn suojatit keräsivät kiitosta paitsi suorituksista, myös viihdyttävästä pelityylistään. Syyskuussa 2007 ja huhtikuussa 2008 hänet valittiin Kuukauden Mestaruussarja-valmentajaksi ja kauden päätteeksi West Brom juhli Mestaruussarjan voittoa ja suoraa nousua Valioliigaan. Menestystä tuli myös FA Cupissa, jossa seura eteni aina välieriin asti häviten lopulta cupin voittaneelle Portsmouthille 1–0. Kauden päätteeksi Mowbray valittiin Mestaruussarjan Vuoden valmentajaksi.


title: Tony Mowbray

text: Valioliigassa meno kaudella 2008/09 tuotti Mowbraylle ja West Bromille yllättäviä vaikeuksia. Kahteen muuhun nousijajoukkueeseen, Hull Cityyn ja Stoke Cityyn verrattuna menestys jäi vaisuksi ja Albion putosi takaisin Mestaruussarjaan sarjajumbona. Seurajohdon luottamus Mowbrayn kuitenkin säilyi ja hän sai kauden jälkeen jatkaa tehtävissään. Skotlannin suurseura Celtic FC kuitenkin halusi miehen peräsimeensä ja lopulta pitkien spekulaatioiden jälkeen Mowbray siirtyi Celticiin kesäkuun puolivälissä 2009. Mowbraysta tuli vasta kautta aikain toinen englantilaisvalmentaja Celticissä. Edellisen kerran englantilainen luotsasi Celticiä kaudella 1999–2000, mutta John Barnesin ajasta ei jäänyt paljoa kerrottavaa jälkipolville.


title: Tony Mowbray

text: Mowbrayn pesti Celticissä ei ollut ruusuilla tanssimista. Kauden vanhetessa seura jäi yhä kauemmas Rangersista mestaruuskamppailussa, eikä menestys europeleissä ollut myöskään mainittavaa. Lopulta hän sai potkut tehtävistään maaliskuun lopussa 2010 Celticin kärsittyä musertavan 4–0 tappion St. Mirrenille.


title: Tony Mowbray

text: Lokakuun loppupuolella 2010 Mowbraysta tuli hänen pelaajauransa menestyksekkään seuran Middlesbrough FC:n päävalmentajana. Tavoitteena oli nostaa Englannin mestaruussarjan hännille juuttunut seura kohti sarjan kärkeä. Debyyttikausi tuotti joukkueelle lopulta sijan 12. Nousu jäi kovista odotuksista huolimatta haaveeksi myös kaudella 2011/12, kun Middlesbrough taipui seitsemänneksi. Kausi 2012/13 alkoi vahvasti ja lokakuussa Mowbray valittiin Mestaruussarjan kuukauden valmentajaksi, kun Middlesbrough ei hävinnyt yhtään sarjaottelua. Joukkue kuitenkin romahti kevään aikana ja putosi aina sijalle 16. Lopulta Mowbray sai lokakuussa 2013 potkut, kun Middlesbrough oli voittanut vain kaksi kauden 12 ensimmäisestä ottelusta.


title: Tony Mowbray

text: Maaliskuussa 2015 Mowbraysta tuli Englannin Ykkösliigan putoamiskamppailuun vajoneen Coventry Cityn päävalmentaja. Mowbrayn johdolla Coventry nappasi tarvittavat pisteet ja joukkue välttyi putoamasta ensimmäistä kertaa historiassa neljänneksi korkeimmalle sarjatasolle. Kauden jälkeen Mowbray teki kaksivuotisen jatkosopimuksen Coventryn kanssa. Kausi 2016/17 lähti Coventryn osalta liikkeelle surkeasti. Joukkue juuttui jälleen Ykkösliigan putoamiskamppailuun, kun joukkue ei voittanut ainoatakaan kauden kymmenestä ensimmäisestä ottelusta. Mowbray jätti tehtävänsä syyskuun lopussa 2016 Coventryn majaillessa sarjassa sijalla 24.


title: Tony Mowbray

text: Helmikuun puolivälissä 2017 Mowbray palasi valmennustehtäviin, kun hänestä tuli Mestaruussarjan putoamiskamppailuun juuttuneen Blackburn Roversin päävalmentaja. Mowbrayn tulo seuran peräsimeen piristi Blackburnin peliä ja joukkue pelasi seitsemän perättäistä ottelua ilman tappiota. Huhtikuussa Rovers hävisi kohtalokkaasti kolme perättäistä ottelua, mikä sysäsi seuran putoamiskamppailussa vaikeaan ahdinkoon. Viiden viimeisen ottelun tappioton putki ja voitto mm. Nottingham Forestista eivät kuitenkaan enää pelastaneet Blackburnia putoamimselta Ykkösliigaan. Putoamisen ratkaisi kaksi maalia huonompi maaliero Nottinghamiin verrattuna. Blackburn oli pelannut kahdella korkeimmalla sarjatasolla 37 vuotta.


title: August Vollrath Streubel

text: August Vollrath Streubel oli saksalainen lintutieteilijä, joka kirjoitti tutkimuksistaan 1830–1850-luvuilla.


title: August Vollrath Streubel

text: Streubel julkaisi kirjoituksensa "Anleitung naturalien aller Reiche zu sammeln und für wissenschaftliche Zwecke..." (Leipzig: Baensch) vuonna 1851.


title: August Vollrath Streubel

text: Streubel tutki kiitäjiä, etenkin salangaaneja ("Aerodramus"), ja nimesi sammalsalangaanin ("Aerodramus salangana"), sekä nokikiitäjiä ("Cypseloides"), joista hän nimesi sekä suvun että lajin nokikiitäjä ("Cypseloides fumigatus").


title: Diva (Beyoncé Knowlesin kappale)

text: "Diva" on Beyoncén single hänen "I Am... Sasha Fierce" -albumiltaan.


title: Diva (Beyoncé Knowlesin kappale)

text: Promotional CD single


title: Diva (Beyoncé Knowlesin kappale)

text: Diva The Remixes (Digital Remix EP)


title: Halo (Beyoncé Knowlesin kappale)

text: Halo on Beyoncén single hänen "I Am... Sasha Fierce" -albumiltaan.


title: Rajalla (kirjankustantamo)

text: Rajalla eli Kustannus Oy Rajalla on vuonna 2006 toimintansa aloittanut suomalainen kirjankustantamo. Sen toimipaikka on Oulu. Yritys julkaisee kaunokirjallisuutta ja tietokirjoja matkareportaaseista muistelmiin ja väitöskirjoihin. Sen kustannusohjelman painotus on pohjoinen.


title: Rajalla (kirjankustantamo)

text: Rajalla-kustantamon pääomistaja on lehtikustannusyhtiö Pohjan Väylä Oy, jonka toimitusjohtaja on kustantaja Tuomo Korteniemi. Muihin omistajiin kuuluu pohjoissuomalaisia yksityishenkilöitä ja yhdistyksiä.


title: Rajalla

text: Rajalla voi tarkoittaa seuraavia asioita:


title: Caleb B. R. Kennerly

text: Caleb Burwell Rowan Kennerly (1829 Greenway Court, White Post, Virginia – haudattu 6. helmikuuta 1861) oli yhdysvaltalainen eläintieteilijä ja lääkäri.


title: Caleb B. R. Kennerly

text: Kennerly opiskeli Dickinson Collegessa Carlislessa Pennsylvaniassa, jossa Spencer Fullerton Baird oli luonnonhistorian professori ja museon kuraattori. Suoritettuaan gradunsa Dickinsonissa 1849 Kennerly opiskeli lääketiedettä Pennsylvanian yliopistossa, ja väitteli tohtoriksi 1852.


title: Caleb B. R. Kennerly

text: Kennerly osallistui kolmelle hallituksen kustantamalle tutkimusretkelle: Tyynenmeren rautatieretki (Pacific Railroad Survey) (1853-1854), Yhdysvaltain ja Meksikon rajaseudun retki (United States Mexican Boundary Survey) (1854-1855), jolla Kennerly toimi sekä lääkärinä että keräilijänä ja Luoteisrajan retki (Northwest Boundary Survey) (1857-1861). Kennerly hukkui Kalifornian niemimaan edustalla San Lucasin niemen kohdalla palatessaan laivalla Luoteisrajan retkeltä.


title: Caleb B. R. Kennerly

text: Smithsonian-instituutin kalakokoelmissa on paljon Kennerlyn keräämiä ja yhdessä Charles Girardin ja George Suckleyn kanssa nimeämiä kaloja.


title: Caleb B. R. Kennerly

text: Kennerly tutki myös lintuja ja nimesi mustakiitäjän ("Cypseloides niger") alalajin "borealis".


title: HMS Formidable (67)

text: HMS Formidable oli Britannian kuninkaallisen laivaston Illustrious-luokan lentotukialus toisessa maailmansodassa.


title: HMS Formidable (67)

text: Alus tilattiin 19. maaliskuuta 1937 Harland & Wolffin telakalta Belfastista Pohjois-Irlannista osana vuoden 1937 laivasto-ohjelmaa. Sen köli laskettiin 17. kesäkuuta ja alus laskettiin vesille 17. elokuuta 1939. Vesillelaskutilaisuudessa sai kaksi katsojaa surmansa putoavista esineistä. Se otettiin palvelukseen 24. marraskuuta 1940.


title: HMS Formidable (67)

text: Lokakuussa 1940 alus oli merikoeajoilla ennen virallista palveluskäyttöön ottamissa. Se oli toinen lentotukialus, joka varustettiin jo valmistuessaan tyypin 279 ilmavalvontatutkalla. Palveluskäyttöön ottamisen jälkeen alus oli koulutuskäytössä ja 24. marraskuuta suojaamassa Atlantin saattueita sekä etsimässä Saksan laivaston kaappareita ja sukellusveneiden emäaluksia Force C:ssä Freetownissa suojanaan risteilijä "HMS Norfolk".


title: HMS Formidable (67)

text: Joulukuussa alus etsi Saksan laivaston raskasta risteilijää "Admiral Scheeriä".


title: HMS Formidable (67)

text: "HMS Formidable" siirrettiin tammikuussa Välimeren laivastoon korvaamaan ilmahyökkäyksessä vaurioitunut "HMS Illustrious". Alus aloitti matkan Hyväntoivonniemen kautta Aleksandriaan. Se oli helmikuussa Itä-Intian laivaston mukana tukemassa Somalimaassa käytyjä taisteluita. Aluksen lentokoneet laskivat miinoja Mogadishun edustalle operaatio Breachissä. Vapauduttuaan operaatiosta alus jatkoi matkaansa Suezin kanavalle, joka oli suljettu miinavaaran vuoksi. Miinanraivaajien varmistettua turvallisuuden alus läpäisi kanavan ja se liittyi Välimeren laivastoon 10. maaliskuuta.


title: HMS Formidable (67)

text: Alus lähti 20. maaliskuuta merelle osastossa, jonka muut alukset olivat taistelulaivat "HMS Barham", "HMS Valiant" ja "HMS Warspite" sekä risteilijät "HMS Gloucester" ja "HMS York" suojueineen. Osaston tehtävänä oli operaatiossa MC9 suojata Maltalle matkannutta täydennyssaattuetta MW6. Alus valmistautui 27. maaliskuuta torjumaan Italian laivaston yhdessä taistelulaivojen kanssa. Seuranneessa Matapanin taistelussa aluksen lentokoneet tekivät 28. maaliskuuta onnistuneen torpedohyökkäyksen Italian laivaston risteilijöitä vastaan. Seuraavana päivänä alus aloitti osaston mukana paluumatkan Aleksandriaan.


title: HMS Formidable (67)

text: Huhtikuussa alus suojasi Maltalta saapunutta saattuetta ME7. Se suojasi 21. huhtikuuta operaatio MD2:ssa Tripolia tulittaneita pinta-aluksia. Alus muodosti suojausosastonsa kanssa Force C:n, jonka muut alukset olivat risteilijät "HMS Orion", "HMAS Perth" ja "HMS Ajax" sekä neljä hävittäjää. Operaatiossa aluksen lentokoneet valaisivat maalialueen pudottamalla valaisupommeja. Paluumatkalla aluksen lentokoneet ampuivat alas kaksi Saksan ilmavoimien Junkers Ju 88 -torpedopommittajaa.


title: HMS Formidable (67)

text: Alus oli 10. toukokuuta laivaston mukana suojaamassa Aleksandriasta Maltalle matkaavaa saattuetta MW7 sekä Sisilian salmen läpi saapuvaa operaatio Tigerin saattuetta. Aluksen lähtö Kreetan evakuoinnin suojaksi viivästyi hävittäjälentokoneiden vajaukseen ja se pääsi lähtemään vasta 20. toukokuuta. Alus joutui 26. toukokuuta ilmahyökkäykseen yrittäessään iskeä koneineen Scarpanton lentokentälle. Kaksi 1 000 kilon lentopommia, jotka osuivat X-torniin ja lentokannelle, aiheuttivat pahoja vaurioita.


title: HMS Formidable (67)

text: Alus purjehti Hyväntoivonniemen reittiä Yhdysvaltoihin Norfolkin laivastontelakalle. Vaurioiden korjaamisen aikana aluksen tutkavarustuksen täydentämistä varten tehtiin valmisteluja ja sen lentokoneet vaihdettiin Vought F4U Corsair ja Hellcat-koneisiin. Alus aloitti joulukuussa koeajot, joiden päätyttyä se liittyi Britteinsaarille lähtevään saattueeseen yhdessä "HMS Illustriousin" kanssa. Lentotukialukset kolaroivat 12. joulukuuta.


title: HMS Formidable (67)

text: Tammikuussa 1942 alus saapui kotimaahan, jossa se valmistautui palvelukseen itäisessä laivastossa. Aluksen tyypin 279 tutka korvattiin tyypin 281 tutkalla ja sille asennettiin kaksi tyypin 265 tulenjohtotutkaa ilmatorjunnan tehostamiseksi. Asennusten jälkeen alus oli koeajoissa ja koulutettavana tutkajärjestelmien käyttöönottamiseksi.


title: HMS Formidable (67)

text: Alus lähti 15. helmikuuta Intian valtamerelle suojaten samalla Hyväntoivonniemen kautta Lähi-itään matkannutta miehistönkuljetussaattuetta. Se lähti 2. maaliskuuta Freetownista saapuen 10. maaliskuuta Kapkaupunkiin. Alus liittyi 26. maaliskuuta Itäiseen laivastoon, mutta sen lentomiehistöjen koulutustaso ei ollut operatiiviseen toimintaan soveltuva.


title: HMS Formidable (67)

text:
Alus muodosti 31. maaliskuuta "HMS Warspiten", "HMS Indomitablen", "HMS Cornwallin", "HMS Emeraldin" ja "HMS Enterprisen" kanssa Force A:n, jonka tehtävänä oli etsiä keisarillisen Japanin laivaston Ceylonille matkaava laivasto. Aluksen potkurit vaurioituivat ja se joutui lopettamaan etsinnän. Huhtikuussa alus oli Bombayssa telakalla korjattavana, minkä valmistuttua se lähti 23. huhtikuuta Mombasaan liittyäkseen laivastoon.
Alus oli 5. toukokuuta Madagascarin koillispuolella estääkseen japanilaisten ilmahyökkäykset operaatio Ironcladin maihinnousujoukkoja vastaan. Aluksen ollessa matkalla Seychelleille tankattavaksi tutkalla havaittiin lentokone, jolloin alukselta noussut Martlet hävittäjä ampui alas japanilaisen HK6 merilentokoneen. Alus piti 10. toukokuuta alkaen tukikohtanaan Kilindiniä suojaten saattueita sekä tehden syöksyjä Intian valtamerelle. Alus osallistui 29. toukokuuta laivastoharjoitukseen.


title: HMS Formidable (67)

text:
Elokuussa aluksen lentokoneet ampuivat alas japanilaisen lentoveneen. Alus sai määräyksen siirtyä 24. elokuuta Välimerelle korvaamaan "HMS Indomitable" ja se aloitti matkan Britteinsaarille. Syyskuussa alukselle siirrettiin Seafire hävittäjiä ennen lähtöä Välimerelle. Se lähti 30. lokakuuta Gibraltarille suojatakseen Pohjois-Afrikan maihinnousua operaatio Torchia.
Marraskuun alussa Gibraltarille saavuttuaan alus muodosti "HMS Victoriousin" ja "HMS Furiousin" kanssa Force H:n. Se oli 8. marraskuuta 30 merimailia Algerista pohjoiseen suojaamassa lentokoneineen maihinnousua. Aluksen lentokoneet tuhosivat 13. marraskuuta rannikkopatterin Cape Matifulla ja 820 laivueen lentokone upotti Saksan laivaston sukellusveneen "U331" Algerin lounaispuolella. Joulukuussa alus oli läntisellä Välimerellä tukemassa maajoukkojen operaatioita sekä suojaamassa alueella matkanneita saattueita.


title: HMS Formidable (67)

text: Maaliskuussa 1943 aluksen tukikohdaksi vaihtui Alger tehtävien keskittyessä akselivaltojen saattueiden häirintään. Alus siirrettiin 5. huhtikuuta Aleksandriaan suojaamaan itäisen Välimeren saattueita.


title: HMS Formidable (67)

text: Heinäkuussa alus osallistui harhautushyökkäykseen Kreetan pohjoispuoella sekä suojasi saattueita keskisellä Välimerellä valmistauduttaessa maihinnousuun. Alus lähti 7. heinäkuuta Maltalta "HMS Valiantin" ja "HMS Warspiten". Alusten suojana olivat risteilijät "HMS Aurora" ja "HMS Penelope" sekä kuusi hävittäjää. Osasto oli Tyrrhenanmerellä suojatakseen Aleksandriasta saapuvia joukkojenkuljetussaattueita. Seuraavana päivänä osasto joutui ilmahyökkäykseen. Osasto liittyi 9. heinäkuuta Syrtinlahdella osastoon, jonka muodostivat "HMS Nelson", "HMS Rodney" ja "HMS Indomitable" suojueineen. Osaston tehtävänä oli suojata Operaatio Huskya eli Sisilian maihinnousua estämällä Italian laivaston mahdollinen hyökkäys. Lentotukialusten lentokoneet suojasivat 10.-14. heinäkuuta sillanpäitä ja niitä huoltavia aluksia. Osasto joutui 15. heinäkuuta Italian ilmavoimien torpedopommittajien maaliksi, jolloin "HMS Indomitableen" osui.


title: HMS Formidable (67)

text: Elokuusta alkaen alus piti Maltaa tukikohtanaan suojaten edelleen Sisiliaan matkanneita täydennys- ja huoltosaattueita. Alus liittyi 8. syyskuuta Salernon maihinnousua varten koottuun suojausosastoon. Lokakuussa alus tuki taistelutoimia Italian rannikon edustalta, kunnes se vapautettiin Välimeren operaatiosta ja alus aloitti kotimatkan.


title: HMS Formidable (67)

text: Aurinkoiselta Välimereltä "HMS Formidable" siirrettiin Pohjoiselle jäämerelle antamaan suojaa Murmanskiin meneville saattueille Kotilaivastoon liitettynä. Alus suojasi 2. marraskuuta Murmanskista palaavaa saattuetta RA54.


title: HMS Formidable (67)

text:
Helmikuusta 1944 alkaen alus oli telakalla huollettavana, jolloin sen tutkavarustus modernisoitiin asentamalla tyyppien 281B ja 79B tutkat tehostamaan ilmatorjuntaa ja tyypin 277 merivalvontatutka. Alus oli toukokuussa huollon jälkeisissä koeajoissa ja kesäkuussa alukselle siirrettiin lentolaivueet valmistauduttaessa operatiivisiin tehtäviin.
Alus jatkoi palvelustaan Kotilaivastossa ja sen kotitukikohtana oli Scapa Flow. Aluksen Swordfish-koneet osallistuivat tuloksettomaan hyökkäykseen Pohjois-Norjassa Altavuonossa tukikohtaansa pitävää "Tirpitziä" vastaan 17. heinäkuuta 1944 (Operaatio Mascot). Aluksen koneet uudistivat hyökkäyksen 22. elokuuta operaatio Goodwoodissa, mutta isku jäi tuloksettomaksi huonon sään vuoksi. Isku uudistettiin 24. elokuuta, jolloin ilmoitettiin kahden pommin osuneen maaliin. Aluksen lentokoneet tekivät vielä 29. elokuuta tuloksettoman yrityksen.


title: HMS Formidable (67)

text: Syyskuussa alus määrättiin huollon jälkeen brittiläiseen Tyynenmeren laivastoon ja lokakuussa alus otettiin Gibraltarilla telakalle, missä aloitettiin koneremontti.


title: HMS Formidable (67)

text: Tammikuussa 1945 alus aloitti huollon jälkeiset koeajot ja helmikuussa se aloitti matkan Tyynellemerelle liittyäkseen Yhdysvaltain 5. laivastoon. Alus saapui 10. maaliskuuta Sydneyyn, mistä se jatkoi edelleen Manukseen liittyäkseen brittiläiseen Tyynenmeren laivastoon.


title: HMS Formidable (67)

text: Alus saapui 4. huhtikuuta Leytelle liittyen Task Force 57:ään ja valmistautuen ilmaoperaatioihin. Alus liittyi 14. huhtikuuta Task Group 57.2:een, jonka alukset olivat "HMS Indomitable", "HMS Victorious", "HMS Illustrious" ja "HMS Indefatigable". Osastossa "HMS Formidable" korvasi "HMS Illustriousin", joka oli lähti huollettavaksi.


title: HMS Formidable (67)

text:
Alus osallistui ryhmän mukana osaa japanilaisten hallussa olevien lentokenttien neutralisointiin Sakishima Guntossa Yhdysvaltain joukkojen aloittaessa maihinnousun Okinawalle. Ilmaoperaatioiden aikana ryhmä joutui Baka-koneilla tehdyn itsemurhaiskun kohteeksi. Alus poistui 20. huhtikuuta ryhmän mukana operaatioalueelta ja se saapui 23. huhtikuuta Leytelle San Pedron redille.
Alus lähti 1. toukokuuta ryhmän mukana Sakishima Gunton operaatioalueelle, missä lentotoiminta aloitettiin 4. toukokuuta. Aluksen lentokoneet suojasivat raskaita pinta-aluksia ja ne toimivat tykistöntulenjohtajina lentokenttää ammuttaessa.
Aluksen kanteen osui vielä samana päivänä kamikaze, jonka pommin räjähtäessä yksitoista lentokonetta tuhoutui ja kattilahuoneen vauriot laskivat nopeuden 18 solmuun. Miehistöstä sai surmansa kolme ja 47 haavoittui. Seuraavana päivänä kattilahuoneen vikoja saatiin korjattua siten, että maksiminopeus palautui.


title: HMS Formidable (67)

text: Toinen kamikaze osui alukseen 9. toukokuuta, ja repi kanteen ammottavan aukon ja surmasi yhden miehistönjäsenen haavoittaen lisäksi muutamia, mutta aiheutti ainoastaan muutaman tunnin poissaolon lentotoiminnasta. Aluksen kannella tuhoutui pommin räjähtäessä kuusi Corsairia ja yksi Avenger, joiden lisäksi kaksi Corsairia vaurioitui. Syttyneissä tulipaloissa ja sammutuksessa vaurioitui vielä neljä Avengeria ja kahdeksan Corsairia. Kuninkaallisen laivaston panssarikantiset lentotukialukset selvisivät kamikaze-iskuista selvästi pienemmin tappioin kuin amerikkalaiset puukantiset alukset.


title: HMS Formidable (67)

text: Aluksen hangaarikannella syttyi 18. toukokuuta tulipalo Corsair-koneen aseiden lauettua tankattaessa. Kolmekymmentä lentokonetta tuhoutui täysin tai tuli käyttökelvottomaksi. Seuraavana päivänä alus jatkoi lentotoimintaa, mutta lentokapasiteetti oli hyvin rajallinen. Alus poistui 22. toukokuuta operaatioalueelta ryhmän mukana Manukseen operaation päätyttyä. Kesäkuussa tilapäiskorjausten valmistuttua Manuksessa alus lähti Sydneyyn huollettavaksi.


title: HMS Formidable (67)

text: Alus palasi heinäkuussa Yhdysvaltain 3. laivaston Task Force 37:ään, jonka muut lentotukialukset olivat "HMS Implacable" ja "HMS Victorious". Alus lähti 6. heinäkuuta ryhmän mukana operaatioalueelle ja se liittyi 16. heinäkuuta 3. laivastoon valmisteltaessa hyökkäystä Tokioon ja Jokohamaan. Seuraavana päivänä ryhmän lentokoneet tekivät brittien ensimmäisen ilmahyökkäyksen Japanin pääsaarille sekä suojasivat TF 37:n muita aluksia.


title: HMS Formidable (67)

text: Aluksen lentokoneet pudottivat 25. heinäkuuta kolme Aichi torpedopommittajaa sekä vaurioittivat neljättä. Aluksen lentokoneet hyökkäsivät 9. elokuuta ryhmän muiden alusten koneiden kanssa Honshun pohjoisosien ja Hokkaidon lentokentille ja meriliikennettä vastaan. Seuraavana päivänä ilmaoperaatioita jatkettiin. Alus palasi 12. elokuuta brittiläisen Tyynenmeren laivaston mukana Manukseen tankattavaksi.


title: HMS Formidable (67)

text: "HMS Formidable" ei osallistunut Japanin antautumisseremonioihin Tokionlahdella. Se siirrettiin kuljettamaan vapautuneita sotavankeja Sydneyyn sekä palauttamaan Kauko-Idässä olleita joukkoja kotiin. Alus kuljetti lähes 14 000 matkustajaa ja se matkasi yli 100 000 merimailia. Se palasi helmikuussa 1946 Britteinsaarille, missä se poistettiin palveluksesta 26. heinäkuuta. Alus sijoitettiin 1947 reserviin, missä se oli seuraavat neljä vuotta ilman huoltoa.


title: HMS Formidable (67)

text: Reservissä ollessa aluksen rungon kunnon heikentyminen esti suunnitellun modernisoinnin. Alus sijoitettiin poistolistalle 1950 ja se myytiin romutettavaksi BISCOlle. Aluksen hylky saapui hinattuna T. W. Wardille Inverkeithingiin romutettavaksi 12. toukokuuta 1953.


title: HMS Formidable (67)

text: Aluksen päälliköinä olivat:


title: I Don’t Want to Miss a Thing

text: I Don´t Want to Miss a Thing on Aerosmithin hittibiisi vuodelta 1998. Se on otettu elokuvasta Armageddon ja se nousi suoraan Billboard Hot 100 -listan ykköseksi, mikä oli yhtyeen ensimmäinen ykkössija sen 28-vuotisen uran aikana. Kappale pysyi ykkösenä neljä viikkoa, 5. syyskuuta−26. syyskuuta 1998, ja sen ansiosta Aerosmith sai uuden sukupolven faneja. Kappale pysyi listaykkösenä useissa muissakin maissa.


title: Jusvan piiri

text: Jusvan piiri (; komipermjakiksi Юсьва район, "Jusva raion") on kunnallinen itsehallintoalue Permin aluepiiriin kuuluvassa Permin Komin piirikunnassa Venäjällä. Vuonna 1925 perustetun piirin pinta-ala on 3 100 neliökilometriä. Asukkaita on 22 600 henkeä (vuonna 2009).


title: Jusvan piiri

text: Jusvan piiri sijaitsee Permin Komin kaakkoisosassa. Koillisessa se rajoittuu Usoljen, kaakossa Dobrjankan, etelässä Iljinskin ja Karagain sekä lännessä ja luoteessa Kudymkarin piireihin. Pinta-alasta 70 % on metsää. Hyötykaivannaisia ovat öljy, kivennäisvesi, hiekka, sora, savi ja turve. Seudun halki virtaa Inva-joki.


title: Jusvan piiri

text: Piiriin kuuluu viisi maalaiskuntaa: Arhangelskoje, Jusva, Kupros, Maikor ja Požva. Hallinnollinen keskus on Jusvan kylä, josta on 26 kilometriä Kudymkariin ja 270 kilometriä Permiin. Asutuskeskuksia on yhteensä 151.


title: Jusvan piiri

text: Asukkaista on vuoden 2002 väestönlaskennan mukaan 54,3 % komipermjakkeja ja 43,2 % venäläisiä. Venäläiset asuvat itäosassa Maikorin ja Požvan seudulla, joka liitettiin piiriin Kaman tekoaltaan valmistuttua vuonna 1957. Kaupunkiväestöä ei ole.


title: Jusvan piiri

text: Piirin alueella kulkee Kudymkarin ja Požvan välinen asfaltoitu maantie. Talous perustuu etupäässä puunhankintaan. Lisäksi harjoitetaan öljyn porausta. Požvassa on konepaja. Maatalous on erikoistunut maidon tuotantoon.


title: Jusvan piiri

text: Piirissä toimii 33 lastentarhaa (niistä 17 kansallisia), 21 koulua, ammattikoulu, kolme lasten luomistyön keskusta, kaksi musiikkikoulua, 24 kulttuuri- ja vapaa-ajankeskusta, kirjastolaitos, Jusvan kansatieteellinen museo sekä Maikorin ja Požvan museot.


title: Jusvan piiri

text: Seudulla on useita arkeologisia muistomerkkejä. Nähtävyyksiin kuuluvat Arhangelskojen ja Požvan kirkot sekä Požvan vanhat tehdasrakennukset.


title: Son dynyy

text: Son dynyy on rap-yhtye Sauruksen kolmas studioalbumi. Sen julkaisi Fjuu Records 26. lokakuuta 2007.


title: Jurlan piiri

text: Jurlan piiri (; komipermjakiksi Ю́рла райо́н, "Jurla raion") on kunnallinen itsehallintoalue Permin aluepiiriin kuuluvassa Permin Komin piirikunnassa Venäjällä. Vuonna 1924 perustetun piirin pinta-ala on 3 831 neliökilometriä. Asukkaita on 10 900 henkeä (vuonna 2009).


title: Jurlan piiri

text: Jurlan piiri sijaitsee Permin Komin keskiosassa. Pohjoisessa se rajoittuu Kotšovon, idässä Kosan ja etelässä Kudymkarin piireihin sekä lännessä Kirovin alueeseen. Pinta-alasta yli 80 % on metsää. Hyötykaivannaisia ovat rautamalmi, savet, hiekka, sora ja turve. Seudulla virtaavat Kosan sivujoet Jum, Lopva ja Lopan.


title: Jurlan piiri

text: Piiriin kuluu kolme maalaiskuntaa: Jurla, Ust-Berjozovka ja Ust-Zula. Hallinnollinen keskus on Jurlan kylä, josta on 34 kilometriä Kudymkariin. Asutuskeskuksia on yhteensä 94.


title: Jurlan piiri

text: Muusta Permin Komista poiketen Jurlan piirin asutus on vanhastaan venäläistä. Vuoden 2002 väestönlaskennan mukaan venäläiset muodostavat 95,8 % ja komipermjakit 3 % väestöstä. Kaupunkiväestöä ei ole.


title: Jurlan piiri

text: Piirin kautta kulkee Kudymkarin ja Gainyn välinen asfaltoitu maantie. Talous perustuu puunhankintaan ja -jalostukseen sekä maatalouteen, joka on erikoistunut lihan ja viljan tuotantoon.


title: Jurlan piiri

text: Piirissä on 23 lastentarhaa, 18 koulua, lasten luomistyön keskus, taidekoulu, 22 kulttuuri- ja vapaa-ajankeskusta, kirjastolaitos ja museo.


title: Jurlan piiri

text: Seudulla on arkeologisia muistomerkkejä. Nähtävyyksiin kuuluvat Jurlan koulu- ja sairaalarakennukset.


Salibandyn alle 19-vuotiaiden poikien maailmanmestaruuskilpailut 2003 olivat historian toiset nuorten poikien MM-kilpailut. Ne pelattiin Prahassa Tšekissä.


title: Salibandyn alle 19-vuotiaiden poikien maailmanmestaruuskilpailut 2003

text: Sijat 7–8


text: Sijat 5–6


text:
Välierät
Pronssiottelu


text: LoppuotteluVenäjä tippui B-sarjaan vuoden 2005 kisoihin.Puola nousi A-sarjaan vuoden 2005 kisoihin.


title: Popatin perhe

text: Popatin perhe on brittiläinen televisiosarja, joka kertoo intialaissyntyisen perheen arjesta. Sarja on palkittu Britanniassa muun muassa vuonna 2008 parhaana lastenohjelmana.


title: Popatin perhe

text: Sarjassa vanhemmat Ramesh ja Shoba Popat yrittävät kasvattaa parhaansa mukaan Dimbleä, Anadia ja Chetania.


title: Popatin perhe

text: Sarjasta on tullut kaksi tuotantokautta.


title: Huoltovarmuusneuvosto

text: Huoltovarmuusneuvosto on Huoltovarmuuskeskuksen yhteydessä toimiva elin, joka ylläpitää alan kumppanuusverkostoa, tekee valtioneuvostolle esitykset huoltovarmuuden tavoitteista ja lainsäädännön kehittämistarpeista. Lisäksi se julkaisee katsauksia huoltovarmuuden tilasta ja ottaa kantaa alan tarpeisiin. Neuvosto tekee myös ehdotuksen työ- ja elinkeinoministeriölle Huoltovarmuuskeskuksen hallituksen kokoonpanosta. Huoltovarmuusneuvosto perustettiin heinäkuun alussa 2008.


title: Huoltovarmuusneuvosto

text: Huoltovarmuusneuvostoon kuuluu puheenjohtaja ja 21–25 jäsentä, jotka valtioneuvosto nimittää enintään neljäksi vuodeksi kerrallaan. Neuvostoon kutsutuista jäsenistä vähintään puolet edustaa elinkeinoelämää ja muut hallintoa. Puheenjohtaja on elinkeinoelämän edustaja ja jäsenet keskeisiä toimijoita huoltovarmuusalalla. Neuvosto kokoontuu muutaman kerran vuodessa puheenjohtajan kutsusta. Huoltovarmuuskeskuksen toimitusjohtaja toimii Huoltovarmuusneuvoston pääsihteerinä. Neuvosto tekee päätöksensä pääsihteerin tai tämän määräämän henkilön esittelystä.


title: Live at Wembley

text: Live at Wembley on Beyoncé Knowlesin livetaltioinneista koostuva musiikki-DVD.


title: Stadi Cup

text: Stadi Cup on Helsingissä vuosittain kesäkuussa järjestettävä, suurin eurooppalainen tyttöjen jalkapalloturnaus. Ensimmäisen kerran Stadi Cup järjestettiin 1985. Turnauksen järjestäjänä toimivan Stadi Cup Ry:n takaa löytyvät helsinkiläisseurat Helsingin Jalkapalloklubi ja FC Kontu.


title: Stadi Cup

text: Nykyisin Stadi Cupissa pelataan 10 ikäluokassa, F8:sta aina sarjaan B17 saakka. Mukana on myös harrastenaisten sarja ("Ladies") sekä erityisjalkapallojoukkueiden oma turnaus. Vuonna 2015 Stadi Cupiin osallistui kaikkiaan yli 330 joukkuetta.


title: Destiny’s Child World Tour

text: Destiny’s Child World Tour on Destiny’s Child livetaltioinneista koostuva musiikki-DVD.


title: Kotšovon piiri

text: Kotšovon piiri (; komipermjakiksi Кöчла́дор райо́н, "Kötšlador raion") on kunnallinen itsehallintoalue Permin aluepiiriin kuuluvassa Permin Komin piirikunnassa Venäjällä. Vuonna 1926 perustetun piirin pinta-ala on 2 700 neliökilometriä. Asukkaita on 12 300 henkeä (vuonna 2009).


title: Kotšovon piiri

text: Kotšovon piiri sijaitsee Permin Komin keskiosassa. Pohjoisessa se rajoittuu Gainyn, idässä Kosan ja etelässä Jurlan piireihin sekä lännessä Kirovin alueeseen. Pinta-alasta noin 85 % on metsää. Seudulla virtaa Kosajoki ja sen sivujoet Lolog, Sepol ja Vurlam. Hyötykaivannaisia ovat rautamalmi, hiekka ja sora, savi ja turve.


title: Kotšovon piiri

text: Piiriin kuuluu viisi maalaiskuntaa: Bolšaja Kotša, Juksejevo, Kotšovo, Maraty ja Pelym. Hallinnollinen keskus on Kotšovon kylä, josta on 75 kilometriä Kudymkariin ja 266 kilometriä Permiin. Asutuskeskuksia on yhteensä 75.


title: Kotšovon piiri

text: Asukkaista on vuoden 2002 väestönlaskennan mukaan 80,1 % komipermjakkeja ja 18,1 % venäläisiä. Kaupunkiväestöä ei ole.


title: Kotšovon piiri

text: Piirin kautta kulkee Kudymkarin ja Gainyn välinen maantie. Tärkein elinkeino on puunhankinta ja -jalostus. Maatalous on keskittynyt maidon ja lihan tuotantoon.


title: Kotšovon piiri

text: Piirissä toimii 21 lastentarhaa ja koulua, lasten luomistyön keskus ja taidekoulu, 29 kulttuuri- ja vapaa-ajankeskusta sekä 14 kirjastoa. Paikallislehtenä ilmestyy "Severjanka" (”Pohjolan tytär”).


title: Kotšovon piiri

text: Seudulta on kotoisin Suomessa asunut komiemigrantti Ignati Mošegov.


title: Gainyn piiri

text: Gainyn piiri (; komipermjakiksi Га́йна райо́н, "Gaina raion") on kunnallinen itsehallintoalue Permin aluepiiriin kuuluvassa Permin Komin piirikunnassa Venäjällä. Vuonna 1926 perustetun piirin pinta-ala on 14 928 neliökilometriä. Asukkaita on 15 900 henkeä (vuonna 2009).


title: Gainyn piiri

text: Gainyn piiri sijaitsee Permin Komin pohjoisosassa. Lännessä ja pohjoisessa se rajoittuu Komin tasavaltaan, idässä Permin aluepiirin Tšerdynin piiriin, etelässä Permin Komin Kosan ja Kotšovon piireihin sekä Kirovin alueeseen. Pinta-alasta yli 95 % on metsää. Alueella virtaa Kama ja sen sivujoet Vesljana, Lupja, Leman ja Timšer. Seudulla on paljon järviä, joista suurimmat ovat Adovo ja Nahty. Hyötykaivannaisia ovat hiekka ja sora, savi, turve ja kivennäisvedet.


title: Gainyn piiri

text: Piiriin kuuluu 7 maalaiskuntaa: Gainy, Ivantšino, Kebraty, Seiva, Serebrjanskoje (keskuspaikka Ust-Tšornaja), Ust-Tšornaja ja Verhnjaja Staritsa. Hallinnollinen keskus on Gainyn taajama. Asutuskeskuksia on yhteensä 43.


title: Gainyn piiri

text: Asukkaista on vuoden 2002 väestönlaskennan mukaan 56,5 % venäläisiä, 34 % komipermjakkeja ja 3,7 % tataareja. Kaupunkiväestöä ei ole.


title: Gainyn piiri

text: Piirin kautta kulkee Kudymkarin ja Syktyvkarin välinen maantie. Talous perustuu metsävarojen hyödyntämiseen. Piirissä toimii kaksi metsätilaa sekä puunhankintaa ja sahatavaran tuotantoa harjoittavia yrityksiä. Lisäksi on Gainyn konepaja ja puunuittoa harjoittava yritys. Maatalous on vähäistä.


title: Gainyn piiri

text: Piirissä toimii 18 lastentarhaa ja 17 koulua. Kulttuurilaitoksia ovat 26 kulttuuri- ja vapaa-ajankeskusta, 21 kirjastoa ja kotiseutumuseo. Paikallislehtenä ilmestyy "Naše vremja" (”Meidän aikamme”).


title: Live in Atlanta

text: Live in Atlanta on Destiny’s Child -yhtyeen livetaltioinneista koostuva musiikki-DVD, jonka Columbia Records julkaisi vuonna 2006. DVD:n konsertti on taltioitu heinäkuussa 2005 Philips Arenalla Atlantassa, Yhdysvalloissa.


title: Afrikkalainen filosofia

text: Afrikkalainen filosofia on osittain kiistanalainen termi, ja eri filosofit käyttävät sitä eri tavalla. Myös afrikkalaisten filosofien itsensä piirissä on keskusteltu paljon siitä, mitä tarkoittaa, että filosofia on afrikkalaista. Afrikkalaiseksi filosofiaksi voidaan lukea joko kaikki afrikkalaisten tekemä filosofia, tai ensisijaisesti filosofia, joka käsittelee afrikkalaisia teemoja, kuten omaperäisiä näkemyksiä ajasta, identiteetistä ja niin edelleen.


title: Afrikkalainen filosofia

text: Kwame Anthony Appiah on huomauttanut, että on jossain määrin ironista, että länsimaisen filosofian isänä pidetty Sokrates tunnetaan ennen kaikkea keskustelevasta filosofiastaan, eikä hän kirjoittanut filosofiaansa ylös, mutta silti länsimaisen filosofian historia on ennen kaikkea kirjoitettujen tekstien historiaa. Vaikka filosofia onkin ollut enimmäkseen kirjallista, tästä huolimatta myös suullisissa kulttuureissa on keskusteltu samanlaisista eettisistä, poliittisista, metafyysisistä, tietoteoreettisista ja esteettisistä kysymyksistä.


title: Afrikkalainen filosofia

text: Appiahin mukaan sama pätee myös Afrikkaan. Afrikkalaisen filosofian tutkimuksessa tutkitaan sekä mantereen suullisia perinteitä että kirjallisuutta sen jälkeen, kun kirjallinen kulttuuri on kohdannut vanhan suullisen kulttuurin. Afrikkalaisia filosofisia perinteitä voidaan pitää ”kansanfilosofiana”.


title: Afrikkalainen filosofia

text: Esimerkkinä suullisten kulttuurien tutkimuksesta voidaan mainita kaksi afrikkalaisen kansanfilosofian aluetta, joita viime aikoina on tutkittu laajemmin: ghanalaisten akaninkielisten kansojen filosofinen psykologia, sekä nigerialaisten jorubankielisten kansojen tietoteoreettinen ajattelu.


title: Afrikkalainen filosofia

text: Jotkut Afrikan mantereelle sijoittuvat kirjalliset perinteet, kuten Egyptissä alkunsa saaneet perinteet, ovat kuitenkin jopa vanhempia kuin mainitut suulliset perinteet. Keskeinen egyptiläisen ajattelun käsite oli "ma'at", joka tarkoittaa ”oikeudenmukaisuutta”, ”totuutta” tai vain ”sitä mikä on oikein”. Varhaisimpia tunnettuja egyptiläisiä ajattelijoita oli Ptahhotep, jonka "Maksiimeja" opiskeltiin vuosisatoja.


title: Afrikkalainen filosofia

text: Muinaisen egyptiläisen ajattelun vaikutuksesta antiikin Kreikan esisokraattiseen filosofiaan on keskusteltu paljon tutkijoiden keskuudessa. Myöhemmin monet Kreikan afrikkalaisista siirtokunnista kotoisin olleet filosofit antoivat merkittävän panoksen hellenistiseen filosofiaan. Muun muassa kyreneläinen koulukunta oli kotoisin nykyisen Libyan alueelta. Aleksandria oli merkittävä uusplatonilaisuuden keskus.


title: Afrikkalainen filosofia

text: Monet varhaiskristilliset kirkkoisät, kuten Cyprianus ja Augustinus, olivat kotoisin Pohjois-Afrikasta. Samoin monet islamilaisen filosofian perinteet olivat afrikkalaista alkuperää olevien tai Afrikassa toimineiden ajattelijoiden tuotoksia. Kairo ja Timbuktu ovat olleet merkittäviä islamilaisen oppineisuuden keskuksia. Ibn Bajjah (Avempace) ja Ibn Rushd (Averroës) toimivat osan ajasta Marokossa.


title: Afrikkalainen filosofia

text: Pitkiä kirjallisia perinteitä on myös Etiopiassa. Etiopialaisen ajattelun huippuna voidaan pitää 1600-luvulla vaikuttaneen filosofin Zar'a Ya'ecobin ajattelua, jota on verrattu René Descartesin filosofiaan. Hänen oppilaansa Wäldä Heywåt jatkoi opettajansa ajatusten systematisointia. Poliittisen ajattelun puolella Etiopian antamasta itsenäisen afrikkalaisen valtion esimerkistä tuli eräs 1900-luvun panafrikkalaisen liikkeen kulmakiviä.


title: Afrikkalainen filosofia

text: Kaikki nämä afrikkalaisen filosofian kirjalliset perinteet ovat peräisin Saharan pohjoispuoliselta alueelta. Saharan eteläpuolisen alueen afrikkalaisista filosofeista on eräs esimerkki jo ennen nykyaikaa. Anthony William Amo vietiin 1700-luvulla nykyisen Ghanan alueelta orjaksi Eurooppaan. Hän päätyi Saksaan, jossa hän sai koulutuksen, ja hänestä tuli lääketieteen ja filosofian tohtori. Lopulta Amo toimi professorina Hallen ja Jenan yliopistoissa. Hän palasi kotimaahansa ennen kuolemaansa.


title: Afrikkalainen filosofia

text:
Nykyaikana afrikkalainen filosofia tapahtuu usein länsimaista omaksuttujen filosofisten perinteiden mukaisesti. Koska osa Afrikan entisistä siirtomaista on ollut siirtomaaperinnöltään englannin- ja osa ranskankielisiä, tämä on heijastunut jossain määrin myös filosofisiin vaikutteisiin. Lisäksi afrikkalainen ajattelu, samoin kuin ajattelu monilla muilla kolmannen maailman alueilla, sai 1900-luvulla vaikutteita varsinkin poliittisessa filosofiassa marxilaisesta filosofiasta. Merkittävimpiä filosofiasta vaikutteita saaneita poliittisia ajattelijoita ovat olleet Kwame Nkrumah, Kenneth Kaunda ja Julius Nyerere.
Henry Odera Oruka on erottanut neljä nykyaikaisen afrikkalaisen filosofian virtausta: etnofilosofia, viisausfilosofia ("sagacity"), nationalistis-ideologinen filosofia sekä ammattifilosofia. Myöhemmin hän lisäsi vielä kaksi muuta kategoriaa, kirjallis-taiteellisen filosofian, johon lukeutuu sellaisten kirjailijoiden kuin Ngugi wa Thiongo, Wole Soyinka, Chinua Achebe, Okot p'Bitek ja Taban Lo Liyong tuotanto, sekä hermeneuttinen filosofia, kuten afrikkalaisten kielten analyysi filosofisen sisällön löytämiseksi.


title: Afrikkalainen filosofia

text: Etnofilosofiaa on käytetty afrikkalaisissa kulttuureissa esiintyvien uskomusten tallettamiseksi. Lähestymistapa näkee afrikkalaisen filosofian koostuvaksi jaetuista uskomuksista, arvoista, kategorioista ja oletuksista, jotka ovat implisiittisinä afrikkalaisten kulttuurien kielissä ja käytännöissä; afrikkalaisessa maailmankuvassa. Näin filosofia nähdään enemmän yhteisön omaisuutena kuin yksilön toimintana. Eräs tämän näkemyksen kannattaja oli Placide Tempels, joka katsoi teoksessaan "Bantu Philosophy", että bantukansojen metafyysiset kategoriat heijastuvat heidän kielellisissä kategorioissaan.


title: Afrikkalainen filosofia

text: Viisausfilosofia on etnofilosofian yksilökeskeinen muoto, jossa talletetaan tiettyjen yhteisön keskeisten henkilöiden uskomuksia. Lähtökohtana on tällöin ajatus, että jokaisessa kulttuurissa joillakin yksittäisillä henkilöillä on muita syvällisempi ymmärrys kulttuurinsa maailmankuvasta. Nämä henkilöt ovat ”viisaita” ("sage"). Nationalistis-ideologisten filosofioiden tapauksessa tutkimuskohteena ovat yhteisöjen tai yksittäisten viisaiden uskomusten sijaan ideologiat.


title: Kudymkarin piiri

text: Kudymkarin piiri (; komipermjakiksi Куды́мкар райо́н, "Kudymkar raion") on kunnallinen itsehallintoalue Permin aluepiiriin kuuluvassa Permin Komin piirikunnassa Venäjällä. Vuonna 1924 perustetun piirin pinta-ala on 4 741 neliökilometriä. Asukkaita on 27 600 henkeä (vuonna 2009).


title: Kudymkarin piiri

text: Kudymkarin piiri sijaitsee Permin Komin eteläosassa. Pohjoisessa se rajoittuu Jurlan ja Kosan, idässä Usoljen ja Jusvan, etelässä Karagain ja Sivan piireihin sekä lännessä Kirovin alueeseen. Pinta-alasta 67 % on metsää. Hyötykaivannaisia ovat rautamalmi, karbonaatti, kivennäisvedet, savet, hiekka, sora ja turve. Seudulla virtaa Inva sivujokineen.


title: Kudymkarin piiri

text: Piiriin kuuluu kuusi maalaiskuntaa: Belojevo, Jegva, Leninsk, Ošib, Stepanovo ja Verh-Inva. Hallinnollinen keskus on Kudymkarin kaupunki, joka ei kuulu piirin yhteyteen, vaan muodostaa erillisen kaupunkipiirikunnan. Asutuskeskuksia on yhteensä 285.


title: Kudymkarin piiri

text: Asukkaista on vuoden 2002 väestönlaskennan mukaan 85,3 % komipermjakkeja ja 13,9 % venäläisiä. Kaupunkiväestöä ei ole.


title: Kudymkarin piiri

text: Piirin kautta kulkevat Permin ja Gainyn sekä Kudymkarin ja Požvan väliset maantiet. Talous perustuu puunhankintaan ja -jalostukseen sekä maatalouteen, joka on erikoistunut maidon ja lihan tuotantoon.


title: Kudymkarin piiri

text: Piirissä toimii 22 koulua, lasten luomistyön keskus, kaksi musiikkikoulua, kulttuuri- ja vapaa-ajankeskuksia sekä kirjastolaitos. Paikallislehtenä ilmestyy "Invenski krai" (”Invan seutu”).


title: Kosan piiri

text: Kosan piiri (; komipermjakiksi Кöсла́дор райо́н, "Köslador raion") on kunnallinen itsehallintoalue Permin aluepiiriin kuuluvassa Permin Komin piirikunnassa Venäjällä. Vuonna 1924 perustetun piirin pinta-ala on 3 462 neliökilometriä. Asukkaita on 7 600 henkeä (vuonna 2009).


title: Kosan piiri

text: Kosan piiri sijaitsee Permin Komin itäosassa. Koillisessa se rajoittuu Tšerdynin, idässä Solikamskin ja Usoljen, etelässä Kudymkarin, lännessä Jurlan ja Kotšovon sekä luoteessa Gainyn piireihin. Pinta-alasta yli 90 % on metsää. Hyötykaivannaisia ovat hiekka ja sora, savi, turve ja kivennäisvedet. Seudulla virtaa Kosa-joki.


title: Kosan piiri

text: Piiriin kuuluu neljä maalaiskuntaa: Kosa, Levitši, Svetlitsa (keskuspaikka Novaja Svetlitsa) ja Tšazevo. Hallinnollinen keskus on Kosan kylä, josta on 163 kilometriä Kudymkariin, 256 kilometriä Solikamskiin ja 338 kilometriä Permiin. Asutuskeskuksia on yhteensä 59.


title: Kosan piiri

text: Asukkaista on vuoden 2002 väestönlaskennan mukaan 71,7 % komipermjakkeja ja 25,7 % venäläisiä. Kaupunkiväestöä ei ole.


title: Kosan piiri

text: Piirin kautta kulkee Kosan ja Solikamskin välinen maantie. Tärkeimmät elinkeinot ovat metsäteollisuus sekä maatalous, joka on erikoistunut maidon ja lihan tuotantoon.


title: Kosan piiri

text: Piirissä toimii 13 yleissivistävää koulua, ammattikoulu, musiikkikoulu ja lasten luomistyön keskus. Kulttuurilaitoksia ovat 21 kulttuuri- ja vapaa-ajankeskusta sekä 14 kirjastoa. Paikallislehtenä ilmestyy "Komi-Permjatskije vesti" (”Permin Komin viestit”).


title: Kosan piiri

text: Seudulla on useita arkeologisia muistomerkkejä. Nähtävyyksiin kuuluu Kosan ortodoksinen kirkko.


title: Beyoncé Karaoke Hits Vol. I

text: Beyoncé Karaoke Hits Vol. I on Beyoncén kokoelma-albumi, joka julkaistiin vuonna 2008.


title: Myškin

text: Myškin () on kaupunki Jaroslavlin alueella Venäjällä. Se sijaitsee Volgan vasemmalla rannalla 126 kilometriä Jaroslavlsta luoteeseen. Kaupunki on Myškinin piirin keskus. Asukkaita on 5 800 henkeä (vuonna 2008).


title: Myškin

text: Myškin mainitaan ensimmäisen kerran 1400-luvulla. Vuonna 1777 siitä tuli Jaroslavlin lääniin kuuluneen kihlakunnan hallintokaupunki. 1800-luvulla se oli merkittävä kauppapaikka ja pellavantuotantoalueen keskus. Vuonna 1927 Myškin menetti kaupungin statuksen. Vuonna 1943 siitä tuli Myškinon kaupunkimainen taajama ja vuonna 1991 jälleen Myškinin kaupunki. Kaupungin lähellä on Gazpromin kaasukompressoriasema. Tärkeä merkitys on myös Volgan risteilymatkailulla.


title: Myškin

text: Kaupungin kuuluisimpiin nähtävyyksiin kuuluu hiirimuseo, sillä sen nimi on johdettu hiirtä tarkoittavasta sanasta (мышь). Kaupungissa on myös huopatossuille (valenki) omistettu museo.


title: Ljubim

text: Ljubim () on kaupunki Jaroslavlin alueella Venäjällä. Se sijaitsee Kostromajokeen laskevan Obnora-joen varrella 123 kilometriä Jaroslavlista koilliseen. Kaupunki on Ljubimin piirin keskus. Sen kautta kulkee Danilovin ja Buin välinen rautatie (Ljubimin asema). Asukkaita on 5 800 henkeä (vuonna 2008).


title: Ljubim

text: Kaupunki on perustettu vuonna 1546. Vuonna 1777 siitä tuli Jaroslavlin lääniin kuuluneen kihlakunnan keskus. Nykyään Ljubimissa on puunjalostus- ja elintarviketeollisuutta.


title: Etnofilosofia

text: Etnofilosofia on etninen lähestymistapa filosofian tutkimukseen.


title: Etnofilosofia

text: Suurin osa nykyaikaisten länsimaisten yliopistojen filosofian laitoksilla tehdystä tutkimuksesta on keskittynyt Euroopasta ja Pohjois-Amerikasta peräisin olevaan länsimaiseen filosofiaan. Tämä on seurausta muun muassa siitä, että yliopistofilosofia tutkii ennen kaikkea kirjoitettuja tekstejä, ja ne ovat ensimmäkseen peräisin länsimaista.


title: Etnofilosofia

text: Etnofilosofisen lähestymistavan mukaan kaikki ihmiset kaikissa kansoissa harjoittavat filosofiaa, eivät pelkästään länsimaiset filosofit. Etnofilosofian näkökulmasta filosofian tutkimus on epätäydellistä, mikäli se rajoittuu vain länsimaiseen filosofiseen perinteeseen.


title: Etnofilosofia

text: Etnofilosofia pyrkii tutkimaan muiden kuin länsimaisten kulttuurien filosofisia ajatuksia analysoimalla muun muassa suullisia perinteitä, kielellisiä kategorioita, yhteiskunnallisia rakenteita ja uskontoja. Etnofilosofia voi tutkia myös ei-länsimaisten kulttuurien tuottamissa teksteissä olevia filosofisia merkityksiä. Etnofilosofista lähestymistapaa voidaan soveltaa myös länsimaisten kulttuurien tutkimiseen.


title: Etnofilosofia

text: Etnofilosofista lähestymistapaa on myös kritisoitu paljon. Erään kritiikin mukaan etnofilosofiassa filosofia on tulkittu samaksi kuin kulttuuri, minkä seurauksena filosofia kadottaa erityismerkityksensä.


title: Speak My Mind

text: Speak My Mind on Beyoncén R&B-albumi.


title: Ryhmäpaine

text: Ryhmäpaine on ryhmän yksittäiseen jäseneen kohdistamaa painostusta, jonka tarkoituksena on saada jäsenen käyttäytyminen, ajattelu ja arvomaailma vastaamaan ryhmän odotuksia. Ryhmäpaine on yksi tehokkaimmista suostuttelukeinoista. Ryhmäpaine voi saada ihmisen tekemään asioita, joita hän ei normaalioloissa tekisi. Tällaisia voivat olla esimerkiksi päihteiden käyttö, tupakointi tai myymälästä varastaminen. Ryhmäpaine voi myös auttaa ihmisiä esimerkiksi laihduttamisessa, alkoholismista irtautumisessa ja tupakoinnin lopettamisessa.


title: Ryhmäpaine

text: Ryhmäpaineen voimakkuutta on tutkittu koeolosuhteissa. Stanfordin yliopistossa jaettiin Stanfordin vankilakokeessa opiskelijaryhmä kahtia, vankeihin ja vartijoihin. Jo muutamassa päivässä alkoivat "vartijat" kiduttaa "vankeja" ja koe jouduttiin keskeyttämään.


title: Ryhmäpaine

text: Tunnetuin esimerkki ryhmäpainetta tutkivista kokeista on Stanley Milgramin tekemä Milgram-koe, jossa koottiin vapaaehtoisryhmä, jolle tarjottiin neljä dollaria oppimista koskevaan tutkimukseen osallistumisesta. Kokeessa osallistujat pantiin koneen eteen, sanottiin, että sillä voi antaa 15-450 voltin sähköiskuja jotka oli nimetty kevyeksi, voimakkaaksi ja vaaralliseksi. Kahteen jälkimmäiseen oli tehty merkintä niiden vaarallisuudesta. Uhrit olivat eri tilassa, josta heitä ei näkynyt mutta kylläkin ääniä kuului. Heitä piti kouluttaa sähköiskuilla, joita opettaja käski antaa jos he epäonnistuivat. Opiskelijat eivät tienneet, että todellisuudessa he eivät antaneet sähköiskuja vaan uhrit vain teeskentelivät. Kun sähköiskuja saaneet huusivat "tuskissaan", opiskelijat eivät keskeyttäneet vaan tottelivat käskyn antajaa. 65 prosenttia oli valmis antamaan 450 voltin iskun. Koe on myöhemmin uusittu, ja tulos oli sama.


title: Ryhmäpaine

text: Sosiaalisen median suosion lisääntyessä on ryhmäpaineen väärinkäyttö Internetissä lisääntynyt. Koska sosiaalinen verkosto, esimerkiksi Facebook, kirjaa käyttäjien ystäväpiirin tekemiset, tietoa voidaan hyödyntää painostettaessa uhria toimimaan samoin. Tämä johtaa, niin kuin tosielämässäkin, samankaltaistumiseen ja käyttäjien yksilöllinen toiminta vähenee. Internetissä harjoitetun ryhmäpaineen väärinkäytön seuraukset eivät vielä ole nähtävissä.


title: Danilov

text: Danilov () on kaupunki Jaroslavlin alueella Venäjällä. Se sijaitsee Danilovin harjanteella Pelenda-joen varrella 69 kilometriä Jaroslavlista koilliseen. Kaupunki on Danilovin piirin keskus. Siellä risteytyvät Jaroslavliin, Buihin ja Vologdaan johtavat rautatiet. Kaupungin läpi kulkee myös Moskovan ja Arkangeliin välinen M8-valtatie. Asukkaita on 16 100 henkeä (vuonna 2008).


title: Danilov

text: Paikkakunta mainitaan ensimmäisen kerran 1500-luvun lopussa. Vuonna 1777 siitä tuli kaupunki ja Jaroslavlin lääniin kuuluneen kihlakunnan keskus. Nykyään Danilovissa on mm. koneenrakennus- ja elintarviketeollisuutta.


title: Gavrilov-Jam

text: Gavrilov-Jam () on kaupunki Jaroslavlin alueella Venäjällä. Se sijaitsee Volgaan laskevan Kotorosljoen varrella 46 kilometriä Jaroslavlista etelään. Kaupunki on Gavrilov-Jamin piirin keskus. Siellä on Semibratovista haarautuvan tavaraliikenteen sivuradan pääteasema. Asukkaita on 18 400 henkeä (vuonna 2008).


title: Gavrilov-Jam

text: Rostovin ja Suzdalin välisen maantien lähellä sijainnut kylä on syntynyt vuonna 1545. Vuonna 1872 sinne rakennettiin kutomo, jonka yhteyteen syntyi viisi työläisasutusta. Vuonna 1938 Gavrilov-Jamista tuli kaupunki. Nykyään kaupungin suurimmat yritykset ovat Agatin konepaja ja Gavrilov-Jamin pellavanjalostuslaitos.


title: Borisoglebski

text: Borisoglebski () on kaupunkimainen taajama Jaroslavlin alueella Venäjällä. Se sijaitsee Volgan vesistöön kuuluvan Ustje-joen rannalla 77 kilometriä Jaroslavlista lounaaseen ja 19 kilometriä Rostovista luoteeseen. Taajama on Borisoglebskin piirin keskus. Asukkaita on 5 600 henkeä (vuonna 2008).


title: Borisoglebski

text: Taajama on saanut alkunsa novgorodilaisten munkkien vuonna 1363 perustamasta Borisin ja Glebin luostarista, joka 1500–1600-luvuilla oli yksi Rostovin metropoliittakunnan suurimmista. Rakennustaiteellisesti merkittävään luostarikokonaisuuteen kuuluu vuosina 1522–1524 rakennettu Borisin ja Glebin katedraali, ruokasali kirkkoineen (1524–1526), 1500-luvun asuinrakennukset, kellotorni (1680), 14 tornilla varustetut muurit sekä kaksi 1600-luvun porttikirkkoa. Vuonna 1924 lakkautettu luostari perustettiin uudelleen vuonna 1994.


title: Borisoglebski

text: Borisoglebski sai kaupunkimaisen taajaman statuksen vuonna 1962. Nykyään siellä on mm. elintarviketeollisuutta. Vuonna 2005 taajamaan pystytettiin kuvanveistäjä Zurab Tseretelin tekemä Kulikovon taistelun sankarin Aleksandr Peresvetin muistomerkki.


title: 90210

text: 90210 on Rob Thomasin, Jeff Judahin ja Gabe Sachsin kehittämä yhdysvaltalainen draamasarja, jossa seurataan Beverly Hillsissä asuvien teinien elämää. Se on spin-off-sarja 1990-luvun suositusta Beverly Hills 90210 -sarjasta.


title: 90210

text: Sarjassa näyttelevät muun muassa Shenae Grimes (Annie Wilson), Tristan Wilds (Dixon Wilson), AnnaLynne McCord (Naomi Clark), Dustin Milligan (Ethan Ward), Jessica Stroup (Erin Silver) ja Michael Steger (Navid Shirazi).


title: 90210

text: Wilsonin perhe muuttaa Kansasista Beverly Hillsiin voidakseen olla isoäitinsä kanssa. Annie, joka on perheen tytär ja Dixon, perheen adoptiopoika aloittavat koulun Beverly Hillsin high schoolissa. Heidän isänsä aloittaa samassa koulussa rehtorina. Annie ystävystyy koulussa suosituimman tytön Naomin kanssa. Naomi seurustelee Ethanin kanssa, mutta suhde kuitenkin kariutuu lopulta. Annie ja Ethan alkavat seurustella ja Naomi panee Annien valitsemaan joko hänet tai Ethanin. Annie valitsee Ethanin ja tyttöjen välit tulehtuvat.


title: Ellos

text: Ellos on ruotsalainen postimyyntiyritys, jonka pääkonttori ja varasto ovat Boråsissa. Yrityksen perusti ruotsalainen Olle Blomqvist vuonna 1947. Toiminta laajeni Norjaan vuonna 1983, Suomeen vuonna 1987, Tanskaan vuonna 1995 ja Islantiin vuonna 2006. Ranskalainen suuryritys Pinault-Printemps-Redoute (nykyisin Kering) osti Elloksen vuonna 1997. 1980- ja 1990-luvun vaihteessa Ellos oli muutamia vuosia päivittäistavarajätti ICA:n omistuksessa yhdessä Gulins- ja Lindex-vaateketjujen kanssa, mutta ICA luopui näistä pian ja keskittyi taas ruokakauppabisnekseen.


title: Ellos

text: Vuodesta 2010 lähtien Ellos on laajentanut toimintaansa kulutusluottoihin, joiden käyttökohdetta ei ole sidottu Elloksen tuotteisiin. Ellos-lainojen rahoittajana toimii suomalainen Finaref Oy.


title: Ellos

text: Elloksen omistaa tätä nykyä ruotsalainen Nordic Capital -pääomasijoitusyhtiö. Nordic Capitalin omistukseen kuuluvat muun muassa myös Tokmanni, Norjassa Europris sekä Tanskassa Sport-Master.


Salibandyn alle 19-vuotiaiden poikien maailmanmestaruuskilpailut 2007 olivat historian neljännet nuorten poikien MM-kilpailut. Ne pelattiin Sveitsissä.


Salibandyn alle 19-vuotiaiden poikien maailmanmestaruuskilpailut 2005 olivat historian kolmannet nuorten poikien MM-kilpailut. Ne pelattiin Latviassa.


title: Dieter Kalt

text: Dieter Kalt (s. 26. kesäkuuta 1974 Klagenfurt) on itävaltalainen pelaajauransa lopettanut jääkiekkoilija. Kalt aloitti pääsarjauransa kotikaupunkinsa Klagenfurtin joukkueessa kaudella 1990-91. Kuuden Klagenfurtissa pelatun kauden jälkeen hän siirtyi pelaamaan Saksan liigan Adler Mannheimin joukkueeseen kahdeksi kaudeksi. Kaudeksi 1998–99 Kalt palasi Klagenfurtiin. Hän aloitti siellä myös seuraavan kauden mutta siirtyi 11 ottelun jälkeen Pohjois-Amerikkaan, IHL:n Long Beach Ice Dogsin riveihin. Amerikan valloitus ei kuitenkaan sujunut kovinkaan hyvin ja Kalt palasi seuraavaksi kaudeksi takaisin Eurooppaan, Saksan liigan Kölnin joukkueeseen. Kölnissä pelatun kauden jälkeen Kalt siirtyi kolmeksi kaudeksi Ruotsiin, Färjestadin joukkueeseen. Tämän jälkeen hän palasi takaisin Itävaltaan pelaten yhden kauden Wienissä ja seuraavat neljä kautta Salzburgissa. Kaudella 2008–2009 Kalt pelasi myös seitsemän ottelun verran Ruotsin Elitserienin Luulajan riveissä. 2009 syksyllä Kalt teki paluun Klagenfurtiin ja pelasi siellä uransa kolme viimeistä kautta.


title: Dieter Kalt

text: Kalt on edustanut Itävallan maajoukkuetta monissa MM-kisoissa ja toiminut kahdesti myös joukkueen kapteenina.


title: Dieter Kalt

text: Dieter Kaltin samanniminen isä on myös entinen jääkiekkoilija.


title: Eugene Eisenmann

text: Eugene Eisenmann (1906–16. lokakuuta 1981 New York City) oli yhdysvaltalainen lintutieteilijä.


title: Eugene Eisenmann

text: Eisenmann valmistui lakimieheksi Harvardin yliopistosta 1930. Hän oli Proskauer Rose & Paskus-nimisen lakitoimiston osakas vuoteen 1957 saakka. Linnut olivat kuitenkin hänen elämänsä merkittävin tekijä. Hän työskenteli tutkijana American Museum of Natural Historyssa New Yorkissa vuodesta 1957 lähtien.


title: Eugene Eisenmann

text: Eisenmann toimi aktiivisesti lintujen suojelussa ja kirjoitti teoksen "The Species of Middle American Birds", jossa löytyy yli 1 400 lajin esittely. Hän oli kirjoittamassa teosta "The Species of Birds of South America".


title: Eugene Eisenmann

text: Eisenmann toimi puheenjohtajana American Ornithologists' Unionin (AOU) luokittelu- ja nimistökomiteassa vuodesta 1966 aina kuolemaansa saakka. Hän liittyi AOU:hun jo 1936 ja toimi yhdistyksen varapuheenjohtajana 1967–1969. Hän toimitti yhdistyksen lähteä "The Auk" 1958 ja 1959. Eisenmann toimi aktiivisesti myös New Yorkin Linnaean Societyssa.


title: Eugene Eisenmann

text: Eisenmann kuoli sydänkohtaukseen 75-vuotiaana.


title: Eugene Eisenmann

text: Eisenmann nimesi liivikiitäjän ("Cypseloides lemosi") vuonna 1962 yhdessä V.C. Lehmannin kanssa.


title: Belaboris

text: Belaboris oli 1980-luvun alussa toiminut suomalainen pop-yhtye. Se syntyi pienlehti- ja musiikkikustantaja Kimmo Miettisen ideasta perustaa suomalainen tyttöyhtye. Hän sai myytyä ideansa Poko Rekordsin Epe Heleniukselle. Nimensä yhtye sai kauhuelokuvanäyttelijöiden Bela Lugosin ja Boris Karloffin etunimien yhdistelmästä. Miettisen ajatuksena oli tyttöyhtye, jossa tytöt (tai vain osa heistä) laulaisi ja soittamisesta vastaisi Esa Ijäksen johtama Tyhjät patterit -yhtye. Tarkoitus oli, että julkisuudessa annettaisiin ymmärtää, että tytöt soittaisivat itse levyllään.


title: Belaboris

text: Ensimmäinen single "Kuolleet peilit" / "Monsteribaari" julkaistiin Pokon Femme Fatale -merkillä marraskuussa 1982. Sitä seurasi "Odotus" / "Babypop" helmikuussa 1983 ja yhtyeen jo hajottua minialbumi "...Olipa kerran" joulukuussa 1984. Tyhjät patterit sävelsi kappaleet yhtyeelle ja soitti instrumentit levyille. Belaboriksen kappaleiden lauluosuuksista vastasi lähinnä Vilma Vainikainen. Muista jäsenistä Sisko Vainikainen ja Rita lauloivat joillakin kappaleilla, Jake ja Mari eivät laula Belaboriksen levyillä. Yhtye ei kuitenkaan menestynyt ja se hajosi jäsenien motivaation puuteeseen.


title: Belaboris

text:
Vuonna 1984 Miettinen kokosi uuden Belaboris II -yhtyeen. Siltä julkaistiin kuitenkin vain single ”Rakkauden jälkeen”. Singlellä laulavan Saara Soisalon lisäksi uuteen Belaborikseen kuuluivat Sallamaari Muhonen ja Minna Soisalo. Tämäkin kokoonpano hajosi kuitenkin nopeasti.
1. Kuolleet peilit
2. Yö vanhassa talossa
3. Odotus
4. Kolme askelta (Costello-remix)
5. Monsteribaari
6. Mitä lapsille tapahtui
7. Baby Pop
8. Venus


title: Belaboris

text:
9. Odotus (alkuperäinen versio)
10. Kolme askelta (alkuperäinen versio)


title: Belaboris

text:
11. Rakkauden jälkeen
12. Muut sen tietää


title: Belaboris

text:
13. Hei Paula
14. Mä lähden stadiin


title: Belaboris

text:
15. Hiekkarantaan
16. Sympatiaa
17. Paljain jaloin


title: Georges Schneider

text: Georges Schneider (11. heinäkuuta 1925 La Chaux-de-Fonds, Sveitsi – 10. syyskuuta 1963 Stans) oli sveitsiläinen alppihiihtäjä. Hän voitti kultaa Aspenin MM-kilpailussa 1950 pujottelussa ajalla 2.06,4. Schneider kilpaili olympialaisissa kolme kertaa, vuosina 1948, 1952 ja 1956. Oslossa 1952 hän oli viides suurpujottelussa ja Cortina d'Ampezzossa 1956 viides pujottelussa.


title: Veikko Puskala

text: Veikko Puskala (9. maaliskuuta 1911 Kalajoki – 6. lokakuuta 1989 Kokkola) oli suomalainen antikommunistinen tiedustelumies ja toimitusjohtaja, joka toimi Suomen sosialidemokraattisen puolueen järjestösihteerinä 1946–1955. Hän loi puolueelle tiedusteluorganisaation kommunistien toiminnan vakoiluun. Tämä niin sanottu Puskalan toimisto alkoi sittemmin elää omaa elämäänsä ja 1950-luvun lopulta 1970-luvulle Puskala oli alan itsenäinen yrittäjä keräten sekä toimittaen tietoa Suomen Kommunistisen Puolueen (SKP) toiminnasta monelle eri taholle. Yhdysvallat tuki Puskalan toimintaa ainakin 1950-luvulla. Tiedustelutoiminnassa hän käytti salanimeä "Bror Eriksson".


title: Veikko Puskala

text: Veikko Puskalan vanhemmat olivat talollinen, kalastaja ja maallikkosaarnaaja Erkki Puskala sekä Ida Johanna Nikodemuksentytär Isoniemelä.


title: Veikko Puskala

text: Puskala aloitti kommunistien vastaisen tiedustelutoiminnan 1940 perustetussa Suomen Aseveljien Työjärjestössä (SAT) sekä jatkosodan aikana toimineessa Vapaus, Isänmaa, Aseveljeys -järjestössä (VIA). Hän oli sotavuosina Metalliliiton toimitsija ja vuonna 1946 hänet valittiin SDP:n järjestösihteeriksi. Puskala oli myös SDP:n vt. puoluesihteerinä 1952–1953. Puskala luopui järjestösihteerin tehtävistä hävittyään 1955 puoluesihteerivaalissa Väinö Leskiselle.


title: Veikko Puskala

text: Puskalalla oli toimivat suhteet muun muassa 1952 perustettuun Suomalaisen Yhteiskunnan Tuki (SYT) -säätiöön, jonka taustalla olleet teollisuuspiirit tukivat häntä. Puskala lähetti säätiölle tiedusteluraportteja, joita hän keräsi rakentamansa verkoston kautta. Puskalalla oli myös yhteyksiä suojelupoliisiin, armeijan tiedusteluun Kalle Lehmuksen kautta, Arvo Tuomiseen ja Urho Kekkoseen. SYT:n kautta hänen raporttejaan välitettiin edelleen eräille luotettavina pidetyille poliitikoille sekä työmarkkinajärjestöjen johtajille.


title: Veikko Puskala

text: 1950-luvun lopulla, kun ristiriidat skogilaisten ja leskisläisten välillä johtivat SDP:n hajaannukseen, Puskala siirtyi aluksi skogilaisten leiriin. Hän irtaantui kuitenkin pian näistä ja ryhtyi 1959 itsenäiseksi tiedustelualan yrittäjäksi käyttäen hyväkseen SDP:n tiedustelutoiminnan aikana vuodesta 1953 lähtien keräämiään kortistoja. Puskala lähetti edelleen raporttejaan SYT:lle jonka kautta ne levisivät edelleen luotettavina pidetyille tahoille, kuten suojelupoliisille ja Kustaa Vilkunan kautta presidentti Kekkoselle. Puskala sai puolestaan rahaa työnantajilta SYT:n kautta ja myöhemmin Taloudellisen Tiedotustoimiston kautta.


title: Veikko Puskala

text: Puskalan organisaatiolla oli Jarkko Vesikansan arvion mukaan 5–10 tiedottajaa SKP:n ja SKDL:n sisällä. Heistä tunnetaan ainakin ay-toimitsija ja SKP:n keskuskomitean jäsen Veikko Hauhia sekä SKDL:n kunnallisasiain sihteeri Jalo Lepola. Hauhian motiivina on arveltu olleen henkilökohtaiset taloudelliset vaikeudet sekä Stalinin terrorin paljastumisen aiheuttama katkeruus. Lepola puolestaan ei hallinnut alkoholin käyttöään vaan saattoi kertoa humalassa ollessaan puolueen asioista avoimesti sivullisille. 1960-luvun alussa Puskala oli myös järjestämässä yhdessä SYT:n kanssa rahoitusta Jarno Pennasen toimittamalle Tilanne-lehdelle, millä pyrittiin hajottamaan SKP:tä. Lehden merkitys jäi vähäiseksi, mutta myöhemminkin SYT ja Puskala rahoittivat muita toimia, joilla pyrittiin saamaan aikaan hajaannusta SKP:n sisällä.


title: Veikko Puskala

text: 1970-luvun alussa työnantajat harkitsivat, kannattiko Puskalan tiedustelutoiminnan rahoitusta jatkaa edelleen. Työnantajia edustaneet Pentti Somerto ja Leif Fast ottivat tämän vuoksi 1971 yhteyttä sosialidemokraattien johtoon. Silloinen SDP:n puoluesihteeri Kalevi Sorsa kertoi luottavansa edelleen Puskalan raporttien sisällön todenmukaisuuteen ja hän suositteli Puskalan toiminnan rahoituksen jatkamista.


title: Veikko Puskala

text: Vuonna 1974 Puskala julkaisi Kauko Kareen kustannuksella salanimellä "Toveri X" kirjasen, jossa hän paljasti entisen Neuvostoliiton suurlähettiläs Aleksei Beljakovin vuonna 1970 käymiä keskusteluja SKP:n johtajien kanssa. Teoksen tietoja pidettiin epäluotettavina. Puskala itse jäi eläkkeelle 1978, ja myös hänen merkittävin tiedottajansa Veikko Hauhia jäi eläkkeelle 1976. Puskalan organisaatio jatkoi vielä raporttien lähettämistä aina 1980-luvun alkuun saakka. Puskala itse muutti eläkkeelle siirrytyään Kalajoen Vasankariin jossa hän asui loppuvuotensa.


title: Knud Bergslien

text: Knud Larsen Bergslien (s. 1827 - 27. marraskuuta 1908) oli norjalainen taidemaalari.


title: Knud Bergslien

text: Bergslien syntyi Vossin kunnassa. Hänen veljensä oli kuvanveistäjä Brynjulf Bergslien, ja Knud oli myös taidemaalari ja kuvanveistäjä Nils Bergslienin setä. Bergslien opiskeli Antwerpenissa 1844-1852, Pariisissa 1850-1851 ja Düsseldorfissa 1855-1869. Hänen esikuvanaan toimi Adolf Tidemand. Bergslien tunnetaan erityisesti töistään "Birkebeinerne" (1869) ja "Oscar 2s kroning" (1875), joiden lisäksi hänellä on kaksi työtä edustettuna Norjan kansallismuseossa. Bergslienin oppilaita olivat muiden muassa Christian Skredsvig, Edvard Munch, Harriet Backer, Lauritz Haaland ja Halvdan Egedius.


title: Anatoli Aljabjev

text: Anatoli Nikolajevitš Aljabjev (, s. 12. joulukuuta 1951 Danilkovo) on venäläinen, Neuvostoliittoa edustanut ampumahiihdon olympiavoittaja.


title: Anatoli Aljabjev

text: Aljabjev harjoitteli nuorempana Spartakin akatemiassa Vologdassa, kunnes siirtyi Leningradin keskusakatemiaan. Vuonna 1979 hän voitti olympialaisten esikisoissa 20 kilometrin kilpailun mutta ei päässyt MM-kilpailuihin. Lake Placidin olympialaisissa 1980 hän saavutti kolme mitalia: kultaa 20 kilometrillä ja viestissä sekä pronssia 10 kilometrillä. Vuosien 1981 ja 1982 MM-kilpailuissa hän saavutti viestissä pronssia mutta ei menestynyt henkilökohtaisilla matkoilla.


title: HMS Orion (85)

text: HMS Orion (viirinumero 85) oli Britannian kuninkaallisen laivaston Leander-luokan kevyt risteilijä. Alus oli toiseksi eniten taistelumerkintöjä kerännyt alus kuninkaallisessa laivastossa toisessa maailmansodassa.


title: HMS Orion (85)

text: "HMS Orion" rakennettiin Devonportin telakalla ja se otettiin palvelukseen 18. tammikuuta 1934, jolloin se liitettiin Kotilaivastoon. "HMS Orion" siirrettiin Amerikan ja Länsi-Intian laivastoasemalle osaksi 8. Risteilijäviirikköä 1937.


title: HMS Orion (85)

text: HMS Orionin 4 tuuman tykit vaihdettiin kaksiputkisiin Mk XIX torneihin vuosien 1936 ja 1938 välillä. Samoin alukselle asennettiin kevyttä vesikonetta varten katapultti, mutta lentokone vaihdettiin Fairey Seafoxiin vuoden 1937 jälkeen.


title: HMS Orion (85)

text: "HMS Orion" siirrettiin kesäkuussa 1940 Välimeren laivastoon 7. Risteilijäviirikön lippulaivaksi. Alus osallistui 21. kesäkuuta Bardian pommitukseen.


title: HMS Orion (85)

text: "HMS Orion" oli suojaamassa 28. kesäkuuta Maltan saattuetta, kun se sai käskyn osallistua kolmesta Italian laivaston hävittäjästä kootun huoltosaattueen pysäyttämiseen (Espero-saattue).


title: HMS Orion (85)

text: Välimerellä se otti osaa heinäkuussa Calabrian taisteluun ja loppuosan vuotta "HMS Orion" oli saattamassa Maltan saattueita sekä kuljetti joukkoja Kreikkaan. Vuoden 1941 alkupuolen se oli Kreetalla ja Aegean meren alueella sekä otti maaliskuussa osaa Matapanin taisteluun.


title: HMS Orion (85)

text: "HMS Orion"in katapultti poistettiin 1941 samoin kuin puolen tuuman konekiväärit, jotka korvattiin seitsemällä 20 mm ilmatorjuntatykillä ja kahdella nelipiippuisella 2 paunaisella tykillä. Lisäksi asennettiin tutkat 279, 284 sekä 285. Tutka tyyppiä 273 lisättiin 1942.


title: HMS Orion (85)

text: Kreetan evakuoinnin aikana 29. toukokuuta "HMS Orion" sai pahoja vaurioita ilmapommituksessa, jolloin lähes 300 miestä kaatui. Noin puolet kaatuneista oli merimiehiä ja loput evakuoitavia sotilaita. "HMS Orion"iin tehtiin alustavat korjaukset Simonstownissa Etelä-Afrikassa, minkä jälkeen se siirrettiin Mare Islandin Laivaston telakalle Yhdysvaltoihin varsinaisiin korjauksiin.


title: HMS Orion (85)

text: "HMS Orion" palasi Välimerelle 1943, jolloin se liitettiin osaksi 15. Risteilijäviirikköä. Se otti osaa Sisilian ja Salernon maihinnousuihin. Se siirrettiin kotivesille Normandian maihinnousuun kesäkuussa 1944, jolloin se liitettiin Force K:hon Gold rannan maihinnousua tukemaan. "HMS Orion" siirrettiin kuitenkin pian takaisin Välimerelle elokuisia Etelä-Ranskan maihinnousuja varten, mistä se siirrettiin syys-lokakuun vaihteessa Aegean merelle Ateenan valtauksen tueksi ja edelleen tukemaan San Remon hyökkäystä tulittamalla saksalaisten asemia. Se oli osallisena Korfun Kanavan tapahtumissa.


title: HMS Orion (85)

text: "HMS Orion" poistettiin laivastosta 1947 ja myytiin romutettavaksi Arnott Youngille Dalmuiriin Skotlantiin 19. heinäkuuta 1949 ja se romutettiin elokuussa.


title: Mullila

text: Mullila on Eurajoella sijaitseva vähäasukaslukuinen kylä. Sen entinen nimi oli Vahusmaa ja naapurikyliä ovat muun muassa Irjanne, Kaukomäki ja Huhta.


title: Gareth Yuen

text: Gareth Yuen (s. 24. maaliskuuta 1978) on australialainen näyttelijä, joka tunnetaan parhaiten Dax Lon roolista televisiosarjassa "". Yuen aloitti näyttelemisen 1990-luvun alussa ja on esiintynyt useimmiten televisiosarjoissa, kuten "Sky Trackers", "Head Start", "Ponderosa" ja "City Homicide".


title: Keijo Alho

text: Keijo Olavi Alho (7. lokakuuta 1907 Rauma – 25. lokakuuta 1994 Kauniainen) oli suomalainen historiantutkija ja taloustieteilijä.


title: Keijo Alho

text: Alhon vanhemmat olivat Rauman opettajaseminaarin johtaja August Alho ja Hanna Elisabet Blomqvist. Alho pääsi ylioppilaaksi 1926 ja valmistui filosofian kandidaatiksi 1932, lisensiaatiksi 1940 ja tohtoriksi 1941. Väitöskirjan otsikko oli "Läntinen tutkijakunta ja sen toiminta vuosina 1725–1727: Eräs Suomen jälleenrakennustyön vaihe isonvihan jälkeen". Alho oli Suomen Pankin palveluksessa vuodesta 1938 ja toimi tilasto-osaston aktuaarina vuodesta 1941, pankin taloustieteellisen tutkimuslaitoksen vanhempana tutkijana vuodesta 1944 sekä pankin vt. osastopäällikkönä vuodesta 1944 ja osastopäällikkönä vuodesta 1950.


title: Keijo Alho

text: Alho oli Kansantaloudellisen neuvottelukunnan ja sen työvaliokunnan sihteerinä 1942–1945, Helsingin kaupungin vuositilintarkastajana vuodesta 1946 ja Veronmaksajain keskusliiton hallituksen puheenjohtajana vuodesta 1946. Hän oli mukana kommunistien vastaisessa toiminnassa ja oli perustamassa 1952 Suomalaisen Yhteiskunnan Tuki -säätiötä (SYT).


title: Keijo Alho

text: Alho oli kokoomuspuolueen talouspoliittisen neuvottelukunnan puheenjohtajana 1945–1948. Vuoden 1945 joulukuussa pidettyjen kunnallisvaalien aattona Alho kirjoitti nimimerkillä ”Talousmies” kokoomuksen vaalikampanjaa varten lentokirjasen nimeltä "Vasemmiston talouspolitiikka = inflaation valtatie", jossa syytettiin vasemmiston talouspolitiikkaa sodanjälkeisen ajan inflaatio-ongelmasta ja valtiotalouden alijäämästä.


title: Keijo Alho

text: Vuonna 1953 Alho oli mukana ”Operaatio perämiehessä”, jossa etsittiin sopivaa vastaehdokasta Urho Kekkoselle vuoden 1956 presidentinvaaleihin. Alhon ehdottamat kandidaatit vuorineuvos Paavo Viding, professori N. A. Osara ja kansleri P. J. Myrberg eivät kuitenkaan sopineet hankkeen työvaliokunnan jäseninä olleille kokoomuksen Tuure Junnilalle ja sosialidemokraattien Tauno Suontaustalle. Muiksi mahdollisiksi ehdokkaiksi harkittiin myös Matti Virkkusta ja Väinö Tanneria, mutta ehdokasasettelu jäi lopulta avoimeksi.


title: Keijo Alho

text: Hiukan myöhemmin keväällä 1954 Alho oli perustamassa toista "Kerho 56"- eli "Kerho Ukkonen" -nimistä ryhmää, jonka tarkoituksena oli niin ikään vastaehdokkaan löytäminen Urho Kekkoselle. Ryhmään kuuluivat kokoomuksesta Alhon lisäksi Matti Virkkunen ja Tuure Junnila, sosialidemokraateista Tauno Suontausta, maalaisliitosta E. M. Tarkkanen sekä "Vapauden Akateemisessa Liitosta" Eero Hetemäki ja Jaakko Numminen. Ryhmän toiminta päättyi kuitenkin äkillisesti syksyn 1954 tapahtumien vuoksi.


title: Keijo Alho

text: 11. marraskuuta 1954 käsiaseella varustautunut Alho saapui sekavassa mielentilassa sisäministeri Väinö Leskisen luo varoittamaan tätä kommunistien salaisista juonitteluista. Kun Alho poistui paikalta, Leskinen lähetti poliisit hänen peräänsä. Poliisien tullessa Alhon asunnolle Alho ampui toisen siviilipukuisen poliisin, konstaapeli Frans Helmer Valmusen (s. 1925), kun tämä yritti ottaa asetta häneltä, ja haavoitti toista poliisia konstaapeli Toivo Pelttaria vakavasti. Alho pakeni asunnostaan ikkunan kautta mutta katkaisi jalkansa pudottuaan pihalle. Paikalle tulleet poliisit pidättivät vastarintaa tehneen Alhon.


title: Keijo Alho

text: Alhoa syytettiin Helsingin raastuvanoikeudessa muun muassa tahallisesta taposta. 20. toukokuuta 1955 antamassaan tuomiossa oikeus katsoi Alhon syylliseksi mutta passitti tämän syyntakeettomuuden vuoksi vankilan sijasta mielisairaalaan. Alho joutui maksamaan 160 000 markkaa korvauksia Valmusen omaisille ja Pelttarille.


title: Keijo Alho

text: Julkisuudessa on esitetty, että Alhon suunnitelmiin marraskuussa 1954 olisi kuulunut myös pääministeri Kekkosen surmaaminen, mutta aihetta sivuavassa Jarkko Vesikansan tutkimuksessa ei ole tästä viitteitä, kuten ei myöskään tapauksen poliisitutkinta-asiakirjoissa. Ahti Karjalaisen muistiinpanoissa on Alhosta mainintoja, joiden mukaan poliisi löysi Alhon papereista kahta henkilöä (Osmo Kupiainen ja Veikko Loppi) koskevaa aineistoa, jonka vuoksi heidän ”olisi syytä poistua maasta toistaiseksi”. Samassa merkinnässä sanotaan, että Kekkonen ”saatetaan raivata väkivaltaisestikin pois”. Nämä muistiinpanomerkinnät ovat Karjalaisen kirjaamia tietoja Kupiaisen kertomista asioista heidän tapaamisessaan 13. joulukuuta 1954.


title: Keijo Alho

text: Sairaalasta päästyään Alho vetäytyi kokonaan politiikasta ja muutti aluksi Raumalle. Eduskunnan pankkivaltuusmiesten Alholle myöntämä eläke Suomen Pankin virasta, jota hän ei enää palannut hoitamaan, herätti arvostelua kommunistien taholta, jotka kutsuivat Alhoa ”kokoomuksen pyssysankariksi”.


title: Keijo Alho

text: Alho julkaisi vuonna 1958 populaariesityksen "Kansantaloutta kaikille" kansantaloustieteen perusteista. Hän toimi myöhemmin Helsingin kauppakorkeakoulun taloushistorian dosenttina eläkkeelle siirtymiseensä saakka.


title: Keijo Alho

text: Keijo Alhon lapsenlapsi Linnea Alho kirjoitti esikoisromaaninsa "Todistaja" (2016), joka alkaa kuvauksella marraskuun 1954 tapahtumista ja jatkuu sitten kuvaten rinnakkain kirjoittajan omaa ja hänen isoisänsä historiaa lapsuudesta aikuisuuteen saakka.


title: RMS Baltic (1903)

text: RMS Baltic oli White Star Linen höyryalus, joka valmistui 1904 Harland and Wolffin telakalta Belfastissa Pohjois-Irlannissa. "Baltic" oli maailman suurin alus vuoteen 1905. Alus oli yksi niin kutsutuista ”Neljästä suuresta” (), joista muut alukset olivat "Celtic", "Cedric" ja "Adriatic".


title: RMS Baltic (1903)

text: "Baltic" laskettiin vesille 21. marraskuuta 1903, ja se lähti 29. kesäkuuta 1904 neitsytmatkalleen Liverpoolista New Yorkiin päällikkönään Edward Smith. Alusta oli pidennetty kuusi metriä rakennustöiden aikana, mikä lisäsi aluksen massaa 2 840 brt ja teki siitä samalla hitaamman. Nopeuden kasvattamiseksi alusta oli muutettava.


title: RMS Baltic (1903)

text: "Baltic" pelasti 23. tammikuuta 1909 Yhdysvaltain itärannikolla sumussa höyrylaiva "Floridan" kanssa törmänneen White Star Linen "Republicin" matkustajat kannelleen ennen "Republicin" uppoamista. Alus lähetti huhtikuussa 1912 jäävuorivaroituksen "Titanicille" ennen aluksen uppoamista.


title: RMS Baltic (1903)

text: Alus palveli joukkojen kuljetusaluksena ensimmäisessä maailmansodassa.


title: RMS Baltic (1903)

text: Jälleen kerran "Balticista" tuli pelastusalus, kun se pelasti miehistön haaksirikkoutuneesta "Northen Lightista" Newfoundlandin rannikolla 6. joulukuuta 1929. Viimeisen matkansa alus teki Liverpoolista New Yorkiin 17. syyskuuta 1932. "Baltic" myytiin tammikuussa 1933 ja sen matka romutettavaksi alkoi 17. helmikuuta Liverpoolista Japanin Osakaan.


title: Groundhog Day

text: Groundhog Day ('murmelinpäivä') on Yhdysvalloissa ja Kanadassa vietettävä juhlapäivä.


title: Groundhog Day

text: Juhlan tarkoituksena on vuosittain 2. helmikuuta ennustaa talven pituutta. Tämän selvittämiseksi ajetaan metsämurmeli () pesästään. Jos sää on pilvinen eikä murmelin varjoa näy, merkitsee se talven loppuvan pian. Aurinkoisella säällä näkyvä murmelin varjo ennustaa talven kestävän vielä vähintään kuusi viikkoa. Tunnetuinta Murmelinpäivän seremoniaa vietetään Pennsylvaniassa, Puxsatawneyn kaupungissa, jonne saapuu joka vuosi kymmeniätuhansia turisteja.


title: Groundhog Day

text: Muualla maailmassa juhla on tullut tunnetuksi "Päiväni murmelina" -elokuvasta, jonka pääosassa on Bill Murray.


title: Groundhog Day

text: Groundhog.org


title: Loud, Fast Ramones: Their Toughest Hits

text: Loud, Fast Ramones: Their Toughest Hits on Ramonesin kokoelma-albumi vuodelta 2002. Se sisältää yhtyeen suurimpia hittejä. Se on yksi monista Ramones albumeista, jotka ovat myyneet kultaa. Kaikki albumin kappaleet, paitsi 3 viimeistä, ovat remasteroituja.


title: Baby Boy (Beyoncé Knowlesin kappale)

text: "Baby Boy" on Beyoncén single hänen Dangerously in Love -albumiltaan.


title: Best of the Chrysalis Years

text: Best of the Chrysalis Years on Ramonesin kokoelma-albumi vuodelta 2002. Se sisältää hieman tuntemattomampaa materiaalia Ramonesilta. Siihen on koottu viideltä viimeisimmältä Ramonesin studio albumilta kappaleita. Mukana on myös livepätkiä.


title: Yöntilä

text: Yöntilä on kylä Länsi-Salossa entisen Halikon kunnan alueella aivan Paimion rajan tuntumassa. Yöntilä oli ennen Angelniemen kuntaliitosta Halikon läntisin kylä ja syrjässä kaikesta ennen Vanhan 1-tien valmistumista 1952. Nykyisin Yöntilässä on muutama maatila sekä vähän omakotitaloasutusta.


title: Yöntilä

text: Yöntilän maasto vaihtelee tasaisesta peltomaisemasta korkeisiin metsäisiin kallioihin. Korkeimmat mäet ovat Kelkkamäki, Vehka-ahonmäki ja Kylmälähteenmäki. Kylän asutus sijaitsee juuri mäkien reunoilla.


title: Yöntilä

text: Yöntilä on asutettu verokirjojen mukaan vasta myöhäiskeskiajalla. Kylästä tunnetaan neljä kantatilaa Sipilä, Ryyti, Maisila ja Vehka-aho, jotka Sipilän omistaja Matti Rautio yhdisti yhdeksi Yöntilän suurtilaksi vuonna 1918. Myöhemmin Vehka-aho ja Maisila on lohkottu jälleen omiksi tiloikseen.


title: Taitouinti kesäolympialaisissa 2004

text: Ateenan kesäolympialaisten 2004 taitouintikilpailut pidettiin Ateenan olympiavesiurheilukeskuksessa. Kilpailijoita oli yhteensä 104 ja lajeja kaksi: naisten pariuinti ja joukkuekilpailu.


title: Kemin kaupungin historia

text: Kemin kaupunki perustettiin vuonna 1869 ja se on naapurikaupunkinsa Tornion jälkeen Lapin maakunnan vanhin kaupunki ja viimeisiä niin sanottuja Suomen vanhoja kaupunkeja.


title: Kemin kaupungin historia

text: Vaikka Kemi on tunnettu savupiipputeollisuudestaan, niin ensimmäisinä vuosikymmeninään se oli alueeltaan ja väestöltään pienehkö kauppakaupunki. Teollisuuskaupungiksi se muuttui vasta vuoden 1931 alueliitoksen myötä, jolloin Kemin maalaiskunnasta erotetulla liitosalueella sijainneet suuret teollisuuslaitokset Kemi Oy ja Veitsiluoto Oy siirtyivät osaksi kaupunkia. Kemin asukasluku ja pinta-ala moninkertaistuivat liitoksen myötä.


title: Kemin kaupungin historia

text: Kuten monet muutkin teollisuuspaikkakunnat myös Kemi on viime vuosikymmeninä kärsinyt väestökadosta. Kaupungin asukasluku 1960-luvun puolivälissä oli lähes 30 000, mutta vuonna 2010 enää alle 23 000 asukasta.


title: Kemin kaupungin historia

text: Maata viljelevä asutus lienee muodostunut Kemin seudulle viimeistään 1200–luvulla. Ensimmäinen kirjallinen tieto Kemin seurakunnasta on vuodelta 1329, jolloin seurakunta mainitaan kuningas Maunu Eerikinpojan kirjeessä. Samalle vuosisadalle ajoittuu kiista Uppsalan ja Turun hiippakuntien välisen rajan määrittämisestä Pohjois-Pohjanmaalla. Hiippakuntien raja muodostui lopulta Tornion ja Kemin väliin niin, että Kemin seutu jäi Turun hiippakuntaan ja sitä kautta Suomeen, kun taas Tornio kuului Uppsalan piispan hallintaan. Kemin seurakunta oli laaja alue, joka ulottui pohjoisesta Lapista Haukiputaalle.


title: Kemin kaupungin historia

text: Seurakunnan ensimmäinen kirkko on perimätiedon mukaan sijainnut Valmarinniemessä. Venäläiset ryöstivät kirkon 1473 ja polttivat sen 1517. Uusi kirkko eli nykyinen Keminmaan vanha kirkko rakennettiin muutaman vuoden kuluttua vanhan kirkon polttamisesta. Kirkko on pohjoisin keskiaikainen kivikirkko Suomessa.


title: Kemin kaupungin historia

text: Kemijokisuulle oli suunniteltu kaupunkia jo 1600–luvulla, mutta Tornion kaupungin läheisyyden vuoksi suunnitelmia ei tuolloin toteutettu. Venäjän hallitsijaksi vuonna 1855 noussut keisari Aleksanteri II halusi elvyttää Krimin sodassa kärsineen valtakuntansa kaupan, teollisuuden ja merenkulun toimintaedellytyksiä. Suomessa elvytystoimenpiteiden valmistelun sai suorittaakseen kenraalikuvernööri Fredrik Vilhelm von Berg. Toimenpiteisiin Suomessa kuuluivat mm. oman rahan, Suomen markan käyttöönotto 1860 sekä uusien kaupunkien perustaminen. Tehtävään liittyen Berg pyysi Oulun läänin maaherraa Alexander Lavoniusta selvittämään sopivaa paikkaa Kemijokisuulle rakennettavalle tapulikaupungille. Uudelle kaupungille löydettiin kolme vaihtoehtoista paikkaa: Kallioniemi lähellä Vallitunsaarta, Lukkarilan ranta Kemijoen länsirannalla ja Sauvosaarenniemi Kemijoen itäpuolella meren rannalla. Näistä parhaana vaihtoehtona pidettiin viimeksi mainittua.